GBE BUBU Amharic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Myanmar Polish Portuguese Quechua (Bolivia) Romanian Sepedi Setswana Slovak Slovenian Sranantongo Swahili Tsonga Turkish Ukrainian\nMARIA ke ŋku ɖi nɔ nu kpɔm gãa esime amedzro la ge ɖe woƒe aƒea me. Amedzroa mebia Maria fofo alo dadaa ta o. Etae wòva ɖo! Eka ɖe edzi be menye Nazarettɔ ye amedzroa nye o. Le woƒe du sue ma me la, wokpɔa amedzrowo dzea sii bɔbɔe. Afi sia afi si ŋutsu sia ayi la, woakpɔe be amedzroe wònye. Eƒo nu na Maria le mɔ aɖe si to vovo kura nu, egblɔ nɛ be: “Medo gbe na wò, wò ame si nu wove ŋutɔ, Yehowa li kpli wò.”—Luka 1:28.\nAleae Biblia ɖe Maria, Heli vinyɔnu, si tso Nazaret si le Galilea la fia míi. Le mɔ aɖe nu la, esia dzɔ esime nyametsotso vevi aɖe wɔwɔ dze ŋgɔe. Wodo eƒe ŋugbe na atikpala Yosef—menye kesinɔtɔe ŋutsu sia nye o, gake enye ŋutsu nuteƒewɔla aɖe. Eya ta edze abe wowɔ ɖoɖo ɖe Maria ƒe agbe ŋu xoxo ene. Anɔ agbe tsɛ, akpe asi ɖe Yosef ŋu abe srɔ̃nyɔnu ene, eye woadzi viwo ahakpɔ wo dzi ɖekae. Kasia la, amedzro sia xɔ dɔdeasi bubu aɖe tso eƒe Mawu gbɔ vae nɛ, eye dɔdeasi sia atrɔ eƒe agbenɔnɔ.\nAwɔ nuku na wò be nàsee be Biblia megblɔ nya boo aɖeke na mí tso Maria ŋu o. Megblɔ nya boo aɖeke tso ƒome si me wòtso, eƒe amenyenye, alo eƒe dzedzeme kura gɔ̃ hã ŋu o. Ke hã, nya siwo Mawu ƒe Nya la gblɔ tso eŋu la ɖe ame si ƒomevi wònye la fia mí kɔte.\nBe míanya Maria nyuie la, ahiã be míakpɔ nu ayi ŋgɔ wu nu vovovo siwo subɔsubɔhawo fiana tso eŋu. Eya ta míaƒo nu tso eƒe “dzedzeme” gbogbo siwo wotana, esiwo wowɔna kple kpe ɣi zɔzrɔ̃ewo, alo esiwo wowɔna ɖe gli ŋu, la ŋu o. Míaƒo nu tso mawuŋununya kple sɔlemenufiafia siwo gɔme sese sesẽna siwo me wodaa dzesideŋkɔwo abe “Mawu ƒe Nɔ” kple “Dziƒo Fianyɔnu” ene ɖe nyɔnu ɖokuibɔbɔla sia dzi la hã ŋu o. Mina míatrɔ susu ɖe nu si tututu Biblia fia mí tso eŋu la ŋu boŋ. Biblia na míenya nu vevi geɖe ku ɖe eƒe xɔse ŋu hefia ale si míate ŋu asrɔ̃ eƒe xɔsee la mí.\nMawudɔla Aɖe Va Srãe Kpɔ\nAbe ale si nànyae ene la, Maria ƒe amedzroa menye amegbetɔ dzro aɖe ko o. Mawudɔla Gabriel ye. Esi wòyɔ Maria be enye “ame si nu wove ŋutɔ” la, “eɖi vo ŋutɔ le nya la ŋuti,” eye wòte eɖokui biabia be, gbedoname ka ƒomevie esia anya nye mahã. (Luka 1:29) Ame kae ve enu ŋutɔ? Maria menɔ mɔ kpɔm be amegbetɔ aɖeke nave ye nu o. Gake mawudɔla la nɔ nu ƒom tso Yehowa Mawu ƒe amenuveve ŋu. Ema nɔ vevie na Maria ŋutɔ. Ke hã, mesusui dadatɔe be Mawu ve ye nu xoxo o. Ne míeʋlina be Mawu ƒe amenuveve nasu mía si eye míesusunɛ ɖokuidodoɖedzitɔe be esu mía si xoxo o la, míasrɔ̃ nu vevi aɖe si gɔme ɖetugbui Maria va se bliboe la. Mawu tsia tsitre ɖe ɖokuidoɖedzilawo ŋu, gake elɔ̃a ɖokuibɔbɔlawo, eye wòkpena ɖe wo ŋu.—Yakobo 4:6.\nAhiã be ɖokuibɔbɔ ma tɔgbi nanɔ Maria si, elabena mawudɔla la tsɔ mɔnukpɔkpɔ manyagblɔ aɖe ɖo eŋkume. Eɖe eme nɛ be adzi vi aɖe si ava nye amegbetɔ vevitɔ kekeake. Gabriel gblɔ be: “Yehowa Mawu atsɔ fofoa David ƒe fiazikpui la anae, eye wòaɖu fia ɖe Yakob ƒe aƒe la dzi tegbee, eye nuwuwu manɔe na eƒe fiaɖuƒe la o.” (Luka 1:32, 33) Kakaɖedzitɔe la, Maria nya nu tso ŋugbe si Mawu do na David ƒe akpe ɖeka kple edzivɔ ye nye ma va yi la ŋu—si nye be eƒe dzidzimeviwo dometɔ ɖeka aɖu fia tegbee. (2 Samuel 7:12, 13) Eya ta Maria ƒe viŋutsu lae ava nye Mesia si Mawu ƒe amewo nɔ mɔ kpɔm na ƒe alafa geɖewoe nye ema la!\nGawu la, mawudɔla la gblɔ nɛ be woayɔ viaŋutsua be “Dziƒoʋĩtɔ la ƒe Vi.” Aleke nyɔnu si nye amegbetɔ ate ŋu adzi Mawu ƒe Vi? Aleke Maria ate ŋu awɔ adzi vi kura ya? Wodo eƒe ŋugbe na Yosef, gake womeɖe wo nɔewo haɖe o. Maria bia nya sia anukwaretɔe be: “Aleke nu sia adzɔe, esi wònye nyemedɔ kple ŋutsu aɖeke kpɔ o?” (Luka 1:34) De dzesii be mekpe ŋu na Maria be wòagblɔ be yemenya ŋutsu o. Ðe ema teƒe la, ede asixɔxɔ eƒe dzadzɛnyenye le agbenɔnɔ gome ŋu. Egbea la, sɔhɛ geɖewo dina vevie be yewoatsɔ yewoƒe ɖetugbui nɔaƒe nyenye aƒu gbe, eye woɖua fewu le ame siwo mewɔnɛ o la ŋu ne wonya see ko. Xexea trɔ nyateƒe! Gake Yehowa ya metrɔ o. (Maleaxi 3:6) Mawu gadea asixɔxɔ ame siwo léa agbe nyui nɔnɔ ƒe dzidzenuwo me ɖe asi la ŋu, abe ale si wòwɔe le Maria ƒe ŋkekeawo me ene.—Hebritɔwo 13:4.\nTogbɔ be Maria nye Mawu subɔla wɔnuteƒe hã la, enye ame madeblibo. Ekema aleke wòate ŋu adzi vi deblibo, si nye Mawu ƒe Vi la? Gabriel ɖe eme be: “Gbɔgbɔ kɔkɔe ava dziwò, eye Dziƒoʋĩtɔ la ƒe ŋusẽ ado vɔvɔli ɖe dziwò. Le esia ta, woayɔ vi si nàdzi la be kɔkɔetɔ, Mawu ƒe Vi.” (Luka 1:35) Nu kɔkɔe nye “nu si ŋuti kɔ,” “nu si le dzadzɛ,” “nu si woɖe ɖe vovo.” Zi geɖe la, amegbetɔwo tsɔa woƒe nu vɔ̃ me nyenye makɔmakɔ la dzia wo viwoe. Gake le nya sia me la, Yehowa awɔ nukunu tɔxɛ aɖe. Atrɔ Via ƒe agbe tso dziƒo ava de Maria ƒe vidzidɔ me, eye wòazã eƒe dɔwɔŋusẽ alo gbɔgbɔ kɔkɔea atsɔ “ado vɔvɔli” ɖe Maria dzi, si akpɔ ɖevia ta be nu vɔ̃ nagaɖi ɖe eŋu o. Ðe Maria xɔ mawudɔla la ƒe ŋugbedodoa dzi sea? Aleke wòwɔ nui?\nAle Si Maria Wɔ Nu Ðe Gabriel Ƒe Nya La Ŋui\nEsesẽna na ɖikelawo, siwo dome Kristodukɔa ƒe mawunyaŋununyalawo hã le la, be woaxɔe ase be ame aɖe si menya ŋutsu o nate ŋu adzi vi. Togbɔ be wonya agbalẽ ale gbegbe hã la, womete ŋu se nyateƒenya bɔbɔe aɖe gɔme o. Abe ale si Gabriel gblɔe ene la, “Mawu magblɔ nya aɖeke wòado kpo emevava o.” (Luka 1:37) Maria xɔ Gabriel ƒe nyawo dzi se be wonye nyateƒe, elabena enye ɖetugbui aɖe si si xɔse sẽŋu nɔ. Ke hã, eƒe xɔsea menye nu sia nu ko dzi xɔxɔ se o. Abe ale si wòanɔ le ame butame ɖe sia ɖe gome ene la, Maria hiã na kpeɖodzi siwo dzi wòatu eƒe xɔsea ɖo. Gabriel nɔ klalo be yeana kpeɖodzi bubu mawoe. Egblɔ Maria ƒe ƒometɔ tsitsi Elisabet, si wonya ɣeyiɣi didi aɖe be enye konɔ la, ŋu nya nɛ. Gake Mawu na wòfɔ fu nukutɔe!\nFifia, nu kae Maria awɔ? Eƒe dɔdeasia nɔ eŋgɔ, eye kpeɖodziwo hã su esi be Mawu le wɔwɔ ge ɖe nu siwo katã Gabriel gblɔ la dzi. Mele be míabui be mɔnukpɔkpɔ sia meɖo vɔvɔ̃ nɛ alo be menye kuxi aɖeke nɛ o. Gbã la, ele be wòabu woa kple Yosef dome ŋugbedodoa ŋu. Aleke woawɔ aɖe wo nɔewo ne ŋutsua va nya nu tso eƒe fufɔfɔa ŋu? Nu bubue nye be dɔdeasia ŋutɔ hã ate ŋu adze agbanɔamedzi sesẽ aɖe ŋutɔ. Enɔ nɛ be Mawu ƒe nuwɔwɔ vevitɔ kekeake—si nye Via malɔ̃nugbɔa—ƒe fu nanɔ eƒo! Enɔ nɛ be wòakpɔ ɖevia dzi ne eva dzii wònye vidzĩ wɔnamanɔŋutɔ, eye wòakpɔ eta le xexe vɔ̃ɖi aɖe me. Nyateƒee, agbanɔamedzi gã aɖee nye ema!\nBiblia ɖee fia be ŋutsu kalẽtɔ wɔnuteƒewo gɔ̃ hã he ɖe megbe le dɔdeasi sesẽ siwo tso Mawu gbɔ la xɔxɔ ŋu ɣeaɖewoɣi. Mose he nya be yemebi ɖe nuƒoƒo me ate ŋu anye Mawu ƒe nyanuɖela o. (2 Mose 4:10) Yeremiya gblɔ be ‘yemetsi o,’ ɖevi ko yenye yemate ŋu axɔ dɔdeasi si Mawu tsɔ na ye la o. (Yeremiya 1:6) Eye Yona si le eƒe dɔdeasia nu! (Yona 1:3) Ke Maria ya ɖe?\nAmewo gakpɔtɔ ƒoa nu tso ɖokuibɔbɔ kple toɖoɖo si dze le eƒe nyawo me ŋu va se ɖe egbe. Egblɔ na Gabriel be: “Kpɔ ɖa! Yehowa ƒe kluvinyɔnuvi menye! Neva eme nam le wò nya la nu.” (Luka 1:38) Kluvinyɔnuvi nye aƒemesubɔviwo dometɔ si le tsɛ wu; eƒe agbe katã le eƒe aƒetɔ ƒe asi me. Nenemae Maria se le eɖokui me ɖe eƒe Aƒetɔ Yehowa ŋu. Enyae be yele dedie le eƒe asiwo me, eye be ewɔa nuteƒe na ame siwo wɔa nuteƒe nɛ, eye ayra ye ne yewɔ nu sia nu si yeate ŋui le agbanɔamedzi sesẽ sia tsɔtsɔ me.—Psalmo 18:26.\nƔeaɖewoɣi la, Mawu biaa nanewo tso mía si siwo dzena na mí abe nu siwo sesẽ akpa, alo nu siwo manya wɔ o ene. Gake ena kpeɖodzi gbogbo aɖewo mí le eƒe Nya la me siwo ta míate ŋu aka ɖe eya amea dzi ahatsɔ mía ɖokuiwo ade eƒe asiwo me abe ale si Maria wɔe ene. (Lododowo 3:5, 6) Ðe míalɔ̃ awɔea? Ne míewɔe la, aɖo eteƒe na mí, eye esia ana míakpɔ susu siwo tae wòle be míaxɔ eya amea dzi ase geɖe wu ɖo.\nEyi Ðasrã Elisabet Kpɔ\nGɔmesese vevi aɖe nɔ nya siwo Gabriel gblɔ tso Elisabet ŋu la ŋu na Maria. Nyɔnu siwo katã le xexea me la dometɔ kae ate ŋu ase eƒe nɔnɔmea gɔme nɛ nyuie wu? Maria wɔ kaba yi du aɖe si le Yudea ƒe tonuto aɖe me, si anɔ abe ŋkeke etɔ̃ alo ene ƒe mɔzɔzɔ ene, la me. Esi Maria ge ɖe Elisabet kple nunɔla Zaxariya ƒe aƒe me la, Yehowa gana kpeɖodzi sẽŋu bubu aɖewoe si gado ŋusẽ eƒe xɔse ɖe edzi. Esi Elisabet se Maria ƒe gbedoname ko la, ɖevi si nɔ eƒe dɔ me la ho kple dzidzɔ. Gbɔgbɔ kɔkɔe la yɔe fũu, eye wòyɔ Maria be, “nye Aƒetɔ dada.” Mawu ɖee fia Elisabet be Maria ƒe via ava zu eƒe Aƒetɔ, si nye Mesia la. Tsɔ kpe ɖe eŋu la, Mawu ƒe gbɔgbɔ ʋãe wòkafu Maria ɖe eƒe toɖoɖo nuteƒewɔwɔtɔe ta hegblɔ be: “Dzidzɔtɔe nye nyɔnu si xɔe se hã.” (Luka 1:39-45) Ɛ̃, nu sia nu si ƒe ŋugbe Yehowa do na Maria la ava eme!\nEmegbe Maria ƒo nu. Wokpɔ eƒe nyawo ta nyuie heŋlɔ wo ɖe Luka 1:46-55 me. Esiae nye Maria ƒe nuƒo si didi wu si woŋlɔ ɖi ɖe Biblia me, eye wòɖe nu geɖe fia ku ɖe eŋu. Eɖe akpedada kple ŋudzedzekpɔkpɔ fia esime wòkafu Yehowa ɖe mɔnukpɔkpɔ si wònae be wòazu Mesia la dada ta. Eɖe xɔse si gbegbe nɔ esi la fia, esime wògblɔ be Yehowa bɔbɔa dadalawo kple ŋusẽtɔwo ɖe anyi, eye wòkpena ɖe ɖokuibɔbɔlawo kple ame dahe siwo dina be yewoasubɔe la ŋu. Ena míekpɔ sidzedze si gbegbe nɔ esi la hã. Akɔntabubu aɖe ɖee fia be, eyɔ nya siwo wu 20 tso Hebri Ŋɔŋlɔawo me!\nEme kɔ ƒãa be Maria de ŋugble le Mawu ƒe Nya la ŋu vevie. Ke hã, eyi edzi bɔbɔ eɖokui, eye wòzã Ŋɔŋlɔawo tsɔ ɖe eƒe nɔnɔmea me tsɔ wu be wòazã eya ŋutɔ ƒe susu. Ðevi si nɔ tsitsim le eƒe dɔ me hã va ɖe nɔnɔme ma ke fia emegbe hegblɔ be: “Nu si mefiana la menye tɔnye o, ke boŋ ame si dɔm ɖa la tɔe.” (Yohanes 7:16) Anyo be míabia mía ɖokuiwo be: ‘Ðe medea bubu ma tɔgbi Mawu ƒe Nya la ŋu hedea subɔsubɔ ƒe bubu deto eŋua? Alo ɖe melɔ̃a nye ŋutɔ nye susuwo alo nye nufiafiawo zazã?’ Ale si Maria aɖo nya sia ŋui la dze ƒãa.\nMaria nɔ Elisabet gbɔ hena ɣleti etɔ̃, eye ɖikeke mele eme o be, wode dzi ƒo na wo nɔewo ale gbegbe. (Luka 1:56) Nyɔnu evea ɖo ŋku xɔlɔ̃ ƒe ame si nɔnɔ ƒe vevienyenye dzi na mí. Ne míedze xɔlɔ̃ ame siwo lɔ̃ Yehowa mía Mawu la vavã la, kakaɖedzitɔe la, esia ana míatsi le gbɔgbɔ me eye míate ɖe Mawu ŋu kplikplikpli. (Lododowo 13:20) Gake ɣeyiɣia de mlɔeba be Maria natrɔ ayi aƒe. Nya kae Yosef agblɔ ne ese be efɔ fu?\nAnɔ eme godoo be Maria melala fua do hafi wògblɔe na Yosef o. Ðikeke mele eme o be enɔ nɛ be wòagblɔe nɛ. Do ŋgɔ la, anya nɔ ale si ŋutsu mawuvɔ̃la ɖɔʋu sia awɔ nui ne egblɔ nya sia nɛ la ŋu bum. Ke hã, ete ɖe eŋu hegblɔ nu siwo katã dzɔ ɖe edzi la nɛ. Abe ale si nàte ŋu akpɔ mɔe ene la, nya sia sese na Yosef tɔtɔ vevie. Edi be yeaxɔ nyɔnuvi sia si wòlɔ̃na vevie la dzi se, gake nya si wògblɔ nɛ la nye nu madzɔkpɔ. Biblia megblɔ nu siwo va susu me na Yosef, alo ale si wòbu nya sia ŋui la na mí o. Gake Biblia gblɔ be edi be yeagbee, elabena wobua ame siwo le ŋugbedodo me ɣemaɣi la abe srɔ̃tɔwo ene. Ke hã, medi be yeado ŋukpee le gaglãgbe alo ana woahe to nɛ o, eya ta eɖoe be yeagbee le adza me. (Mateo 1:18, 19) Anya te ɖe Maria dzi ŋutɔ be wòakpɔ ŋutsu nyodɔme sia wòanɔ nu xam ɖe nu madzɔkpɔ sia ŋu. Ke hã, Maria medo dziku o.\nYehowa meɖe mɔ Yosef wɔ nu si wòsusu be eyae nye nyuitɔ la o. Mawudɔla aɖe gblɔ nɛ le drɔ̃e me be, nukunue Maria ƒe fufɔfɔa nye vavã. Esia anya na gbɔdzɔe Yosef ŋutɔ! Azɔ Yosef wɔ nu abe ale si Maria wɔ nu le gɔmedzedzea me ene—ewɔ nu wòwɔ ɖeka kple Yehowa ƒe mɔfiame. Eɖe Maria wòzu srɔ̃a, eye wònɔ dzadzraɖoɖi ɖe agbanɔamedzi tɔxɛ si nye Yehowa ƒe Vi la dzi kpɔkpɔ ŋu.—Mateo 1:20-24.\nAnyo be srɔ̃tɔwo kple ame siwo le srɔ̃ɖeɖe ŋu bum nasrɔ̃ nu tso atsu kple asi sia siwo nɔ anyi ƒe 2,000 aɖewoe nye esia la ƒe ŋutinya me. Esi Yosef kpɔ nyɔnu si wòɖe yeye la wònɔ eƒe dɔwo wɔm henɔ via dzi kpɔm la, anya kpɔ dzidzɔ godoo be Yehowa ƒe dɔla fia mɔ ye. Yosef anya kpɔ ŋuɖoɖo ɖe Yehowa ŋu le nyametsotso veviwo wɔwɔ me ƒe vevienyenye adze sii. (Psalmo 37:5; Lododowo 18:13) Ðikeke mele eme o be eyi edzi ɖɔa ŋu ɖo henyoa dɔme le nyametsotsowɔwɔ abe ƒomea ƒe ta ene me.\nLe go bubu me la, nya ta kae míate ŋu aƒo ku ɖe ale si Maria lɔ̃ faa be yeaɖe Yosef ŋu? Togbɔ be eƒe nya la gɔme sese sesẽ na Yosef le gɔmedzedzea me hã la, Maria gbɔ dzi ɖi na ŋutsu sia si ava nye ƒomea ƒe ta la. Kakaɖedzitɔe la, esrɔ̃ nu vevi aɖe tso esia me, eye wònye nufiame na nyɔnu Kristotɔ siwo li egbea hã. Mlɔeba la, nudzɔdzɔ siawo anya ɖe dzeɖoɖo faa anukwareɖiɖitɔe ƒe vevienyenye fia Yosef kple Maria.\nKakaɖedzitɔe la, srɔ̃tɔ yeye mawo dze woƒe srɔ̃ɖeɖea gɔme tso gɔmeɖoanyi nyuitɔ kekeake dzi. Wo ame avea siaa lɔ̃ Yehowa Mawu wu nu bubu ɖe sia ɖe, eye wodina vevie be yewoƒe nu nadze eŋu le yewoƒe agbanɔamedzi abe dzila nyui lébenamewo ene la tsɔtsɔ me. Ke hã, yayra geɖewo le wo lalam, eye woado go kuxi siwo lolo wu hã. Yesu, ame si atsi ava zu ame vevitɔ si nɔ anyigba dzi kpɔ la, nyinyi ƒe mɔnukpɔkpɔ dze ŋgɔ wo.\nLɔlɔ̃ na Mawu ye nye srɔ̃ɖeɖe ƒe gɔmeɖoanyi nyuitɔ


GBE BUBU Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe German Hiligaynon Hungarian Igbo Italian Korean Lithuanian Malagasy Myanmar Polish Portuguese Rarotongan Romanian Sepedi Sesotho (Lesotho) Setswana Slovak Slovenian Swahili Tsonga Turkish Ukrainian\n“Dzidzenu kae ɖee fia be aʋawɔwɔ nye nu vɔ̃? Nyabiase sesẽ aɖe ŋutɔe nye esia.” Oliver O’Donovan, agbe nyui nɔnɔ ŋuti nufialagã\nWODA nutata aɖe si ku ɖe Xexemeʋa I ŋu, si wona ŋkɔe be Ðokuitsɔtsɔsavɔ, la ɖe Canadatɔwo ƒe Aʋawɔwɔ Blemanudzraɖoƒe, si dzi wota asrafo siwo wowu, agbetsila siwo ŋu nu te belibeli, kple woƒe ƒometɔ siwo le wo de la ɖo. Wotsi Yesu Kristo si woklã ɖe atitsoga ŋu la ɖe nutataa tame. Ewɔ nuku na nukpɔla aɖewo ŋutɔ be, wota Yesu, si nye “ŋutifafafia” la ɖe aʋawɔwɔ me nudzɔdzɔwo xa. (Yesaya 9:6) Ame bubu siwo kpɔ ŋudzedze ɖe ɖokuitsɔsavɔla siawo ŋu la se le wo ɖokuiwo me be Mawu kple Via da asi ɖe edzi be Kristotɔwo nawɔ aʋa atsɔ akpɔ woƒe dukɔwo ƒe ablɔɖe kple dedienɔnɔ ta.\nƑe alafa geɖewoe nye esia la, subɔsubɔhakplɔlawo yia edzi gblɔa nya siwo de aʋawɔwɔ dzi. Le ƒe 417 M.Ŋ. me la, mawunyaŋununyala Augustine ŋlɔ be: “Migasusui be ne ame aɖe nye asrafo, eye wòzãa aʋawɔnuwo la, eƒe nu mate ŋu adze Mawu ŋu o. . . . Amewo le aʋa wɔm kple miaƒe futɔ makpɔmakpɔwo to woƒe gbedodoɖawo dzi, eye miawo hã miele aʋa wɔm kple woƒe futɔ siwo wokpɔna la to aʋawɔnu ŋutɔŋutɔwo zazã dzi.” Le ƒe alafa 13 lia me la, Thomas Aquinas ɖe nu me be: “Aʋawɔwɔ nyo eye wòsɔ, ne wonya wɔe tsɔ kpɔ ame dahewo kple dukɔ bliboa ta tso futɔwo ƒe nugbegblẽ si me ko.”\nNu kae nèsusu? Ne asrafowo kpe aʋa le nu si woawo ŋutɔ bu be enye susu nyui—be woaʋli dukɔ aɖe ƒe ablɔɖe ta alo be woaxɔ na ame siwo wote ɖe anyi—ta la, ɖe Mawu ƒe yayra nɔa wo dzia? “Agbe nyui nɔnɔ ƒe dzidzenu” ka ŋue Kristotɔwo ate ŋu atrɔ ɖo be woanya Mawu ƒe lɔlɔ̃nu le nya sia me?\nKpɔɖeŋu Si Yesu Kristo Ðo\nÐe wòanya wɔ be míanya Mawu ƒe nukpɔsusu le nya sesẽ sia si ku ɖe egbegbe ƒe aʋawɔwɔwo ŋu la ŋua? Apostolo Paulo de dzesi míaƒe nɔnɔme wɔnublanuia, eye wòbia be: “‘Ame kae va nya Yehowa ƒe tamesusu, ne wòafia nui?’ Gake míawo ya la, Kristo ƒe tamesusu le mía si.” (1 Korintotɔwo 2:16) Esi Yehowa Mawu di be yeakpe ɖe mía ŋu tae wòdɔ Yesu ɖe anyigba dzi be wòanye míaƒe Kpɔɖeŋuɖola. Nya siwo Yesu gblɔ kple nu siwo wòwɔ la ɖe Yehowa ŋutɔ ƒe tamesusu kple eƒe mɔwo fia. Eya ta nya kae Yesu gblɔ tso aʋawɔwɔ ŋu? Nukpɔsusu kae nɔ esi ku ɖe aʋawɔwɔ ŋu?\nAme aɖewo ate ŋu abui be aʋawɔnuwo zazã atsɔ akpɔ Yesu Kristo ƒe agbe kple dedienɔnɔ ta hiã vevie wu nu bubu ɖe sia ɖe. Eƒe apostoloawo dometɔ ɖeka se le eɖokui me nenema. Esime wode Yesu asi eye ameha gã aɖe siwo lé yiwo kple kpowo ɖe asi la va lée le zãtiƒe la, exɔlɔ̃ Petro “do asi ɖa ɖe eƒe yi, eye wòda nu nunɔlagã ƒe kluvi, eye wòkpa to nɛ.” Ðe wòsɔ be wòazã lãnu le go sia mea? Yesu gblɔ na Petro be: “Gbugbɔ wò yi la ɖo eteƒe, elabena ame siwo katã tsɔa yi la, yi nue woatsi.”—Mateo 26:47-52.\nAle si Yesu wɔ nui la mewɔ nuku kura o. Ƒe eve do ŋgɔ la, egblɔ be: “Miese be wogblɔ be, ‘Ele be nàlɔ̃ hawòvi, eye nàlé fu wò ketɔ.’ Ke nye ya mele egblɔm na mi be: Miyi edzi mialɔ̃ miaƒe futɔwo, eye mianɔ gbe dom ɖa ɖe ame siwo tia mia yome la ta; bene miaɖee afia be mienye mia Fofo si le dziƒowo la ƒe viwo, elabena enana eƒe ɣe dzena na ame vɔ̃ɖiwo kple ame nyuiwo, eye wònana tsi dzana na ame dzɔdzɔewo kple ame madzɔmadzɔwo.” (Mateo 5:43-45) Ðe susu le eme be míabui be Kristotɔ nagblɔ be yelɔ̃a yeƒe futɔwo hedoa gbe ɖa ɖe wo ta ne ewɔa aʋa kpli woa?\nŊutinyamenudzɔdzɔwo ɖee fia be futɔ geɖewo ɖe fu na Kristotɔwo. Le kpɔɖeŋu me, Romatɔwo tso kufia na Yesu Kristo hewui. Le ema megbe kpuie la, wobua ame sia ame si agblɔ be yenye Kristotɔ la be edze na ku. Yesu kpɔe do ŋgɔ be aʋawɔnuwo tsɔtsɔ kple aglãdzedze ɖe Romatɔwo ƒe ameteteɖeanyi ŋu ate ŋu azu tetekpɔ na Kristotɔwo abe ale si wònɔ le Yudatɔ aɖewo gome ene. Eya ta egblɔ tso eyomedzelawo ŋu be: “Womenye xexea ƒe akpa aɖeke o, abe ale si ko nyemenye xexea ƒe akpa aɖeke o la ene.” (Yohanes 17:16) Kristotɔwo tiae be yewomade akpa aɖeke dzi le dunyahehe me o. Womebua nu madzɔmadzɔ si wowɔ ɖe woawo ŋutɔwo alo dukɔ si me wole la ŋu be enye nu si ta yewoakpɔ gome le aʋawɔwɔ me ɖo o.\nMawu Fiaɖuƒea Ƒe Akpadzinɔlawo\nKristotɔ vavãwo léa Yesu ƒe nyawo me ɖe asi eye womedea akpa aɖeke dzi o. Bu nu si dzɔ le Ikonio, si nye blemadu aɖe si nɔ Asia Sue la ŋu kpɔ. “Esi dukɔwo me tɔwo kpakple Yudatɔwo kple woƒe dziɖulawo siaa ɖo nugbe vɔ̃ɖi aɖe be yewoaɖi gbɔ [Paulo kple Barnaba] ahaƒu kpe wo la, woawo la, esi wosee la, wosi yi Likaonia ƒe duwo me, Listra kple Derbe kpakple nuto si ƒo xlã wo; eye woyi edzi gblɔ nya nyui la le teƒe mawo.” (Dɔwɔwɔwo 14:5-7) De dzesii be esi wotsi tsitre ɖe Kristotɔwo ŋu vɔ̃ɖitɔe la, wometsɔ lãnuwo ʋli wo ɖokuiwo ta loo alo wɔ wɔɖenui o. Ke boŋ woyi edzi nɔ gbeƒã ɖem “nya nyui la.” Nya nyui kae wonɔ gbeƒã ɖem?\nGbedeasi si Yesu va ɖe gbeƒã la kee Kristotɔwo hã ɖea gbeƒãe. Egblɔ be: “Ele be magblɔ Mawu fiaɖuƒe ŋuti nya nyui la.” (Luka 4:43) Mawu Fiaɖuƒe la ƒe akpa dzie Yesu kple eyomedzelawo nɔ. Kristo mezã dukɔa ƒe asrafowo tsɔ ʋli Fiaɖuƒe sia ta kpɔ o. Egblɔ be: “Nye fiaɖuƒe menye xexe sia ƒe akpa aɖeke o. Ne ɖe nye fiaɖuƒe nye xexe sia ƒe akpa aɖe la, anye ne nye dɔlawo wɔ avu, bene woagatsɔm ade asi na Yudatɔwo o. Gake abe ale si wòle ene la, nye fiaɖuƒe metso afi sia o.”—Yohanes 18:36.\nEle be akpaɖekedzimademade le aʋawɔɣiwo nanye nu si ɖe dzesi le tadeagula vavãwo ŋu. Yesu gblɔ be: “Esia me amewo katã anyae le be nye nusrɔ̃lawo mienye, ne lɔlɔ̃ le mia dome.” (Yohanes 13:35) Ame miliɔn geɖe kpɔ dzidzɔ be yewova ke ɖe ƒuƒoƒo aɖe si ɖea lɔlɔ̃ sia fiana, ne woƒe gbegbe be yewomayi aʋa o ana woaɖu fewu le wo ŋu, alé wo de ga, alo awu wo gɔ̃ hã, la ŋu.\nLe Nazitɔwo ƒe dziɖuɣiwo le Europa la, wolé Yehowa Ðasefo siwo ade 10,000 la de ga ɖe woƒe Kristotɔwo ƒe akpaɖekedzimademade ta, eye fuwɔamesaɖawo mee wolé ame siawo dometɔ 3,000 aɖewo de. Le ɣeyiɣi mawo ke me la, wolé Ðasefo siwo wu 4,300 la hã de ga le United States le esi wogbe be yewomawɔ asrafodɔ o ta. Ðasefo siawo siwo nɔ Germany kple Amerika la siaa metsɔ aʋawɔnuwo ɖe wo nɔvi Kristotɔwo loo alo ame bubuwo ŋu o. Ne ɖee wowɔ nenema la, ɖe woagate ŋu agblɔ be lɔlɔ̃ le yewo dome, eye be yewolɔ̃ yewo havi amegbetɔwoa?\nAme geɖe sena le wo ɖokui me be aʋawɔnuwo zazã atsɔ aʋli ame ɖokui ta nye nu si sɔ. Gake bu eŋu kpɔ: Togbɔ be woti ƒe alafa gbãtɔ me Kristotɔwo yome vɔ̃ɖitɔe eye wogbe wɔɖenui wɔwɔ hã la, wotsi agbe. Roma Fiaɖuƒe sẽŋu la mete ŋu ɖe Kristotɔnyenye ɖa o. Kristotɔ vavãwo le dzidzedze kpɔm egbea gɔ̃ hã, eye woyi edzi lé woƒe akpaɖekedzimademadea me ɖe asi. Le esi teƒe be woaʋli wo ɖokuiwo ta la, wotsɔ kakaɖedzi gblẽ nyawo ɖe Mawu si me. Eƒe Nya, Biblia la, gblɔ be: “Lɔlɔ̃tɔwo, migabia hlɔ̃ na mia ɖokuiwo o, ke miɖe mɔ na dziku la boŋ; elabena woŋlɔ ɖi be: ‘Tɔnyee nye hlɔ̃biabia, maɖo eteƒe, Yehowa ye gblɔe.’”—Romatɔwo 12:19.\n[Aɖaka si le axa 30]\nAƲAWƆWƆ SIWO DZI MAWU ƑE YAYRA NƆ\nMawu biana tso blema Israel, si nye dukɔ si eya ŋutɔ tia ƒe alafa geɖewo do ŋgɔ na Kristotɔnyenye ɖoɖo anyi la, si be woaƒo asrafowo nu ƒo ahayi aʋa. Hafi Israel viwo nage ɖe Kanaan nyigba, si ƒe ŋugbe Mawu do na Abraham, dzi la, wogblɔ na wo be: “Ne Yehowa, wò Mawu, tsɔ [dukɔ adreawo] de asi na wò nèɖu wo dzi la, ekema nàtsrɔ̃ wo gbidigbidi, mègabla nu kpli wo o, eye mègave wo nu o.” (5 Mose 7:1, 2) Eya ta Israel viwo ƒe aʋafia Yosua ɖu dukɔ mawo dzi ‘abe ale si Yehowa, Israel ƒe Mawu la, de se ene.’—Yosua 10:40.\nÐe esia nye ŋutasesẽ ƒe aʋa si Israel viwo wɔ tsɔ xɔ dukɔ siawo ŋukeklẽtɔea? Kura o. Trɔ̃subɔsubɔ, ʋukɔkɔɖi, kple gbɔdɔnuwɔna nyɔŋuwo xɔ aƒe ɖe dukɔ mawo me fũu. Wotɔa dzo wo viwo gɔ̃ hã tsɔ saa vɔe. (4 Mose 33:52; Yeremiya 7:31) Mawu ƒe kɔkɔenyenye, dzɔdzɔenyenye, kple lɔlɔ̃ si le esi na eƒe dukɔ lae ʋãe be wòaɖe nu makɔmakɔ ɖe sia ɖe ɖa le anyigba la dzi. Togbɔ be ele nenema hã la, Yehowa dzro ame sia ame ƒe dzi me—si nye nu si aʋafia aɖeke mate ŋu awɔ egbea o—eye wòkpɔ ame siwo lɔ̃ be yewoaɖe asi le yewoƒe mɔ vɔ̃awo ŋu ahasubɔe la ta.\nÐe Yesu kpɔ mɔ be ye yomedzelawo nawɔ aʋa atsɔ aʋli ye ŋutɔ loo alo wo hati Kristotɔwo ta?\nYehowa Ðasefowo ƒe ƒuƒoƒo aɖe, le asiɖeɖe le wo ŋu tso Buchenwald fuwɔamegaxɔ me le ƒe 1945 me megbe


Ame Geɖe Bu Woƒe Agbe Dzodzro!\nGBE BUBU Afrikaans Albanian Amharic Arabic Armenian Armenian (West) Aymara Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kannada Kazakh Kikongo Kikuyu Kimbundu Kinyarwanda Kirghiz Kirundi Kongo Korean Kwangali Lingala Lithuanian Luo Malagasy Maltese Maya Myanmar Ngabere Norwegian Nzema Oromo Ossetian Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Telugu Thai Tigrinya Totonac Tshiluba Tsonga Turkish Twi Ukrainian Vietnamese Xhosa Yoruba Zapotec (Isthmus) Zulu\nNYATI SI LE AKPAA DZI: NU KA TAE FUKPEKPE LI ALEA GBEGBE? ƔEKAƔIE ENU AYI?\nNoelle nye nyɔnuvi dzaa si lɔ̃a ame ƒe nya eye nutata doa dzidzɔ nɛ. Le dzomeŋɔli ƒe ɣetrɔ aɖe me esime wònɔ tsatsam le woƒe aƒea megbe la, eɖiɖi ge dze ƒomea ƒe ta si me woƒua tsi le la me heno tsi ku. Esi wòsusɔ kwasiɖa eve pɛ ko wòaxɔ ƒe ene ye nu sia dzɔ.\nLe December 14, 2012 dzi la, woda tu ame 26 woku le suku aɖe me le Connecticut, United States; ɖevi 20 siwo xɔ ƒe ade alo adre la nɔ wo dome. Wo dometɔ aɖewo ƒe ŋkɔwoe nye Charlotte, Daniel, Olivia kple Josephine. Dukplɔla Obama yɔ ɖeviawo ƒe ŋkɔwo le kuteƒea eye wògblɔ na nyasela siwo nɔ nu xam la be: “Ele be ŋutasẽnuwɔna siawo nu natso.”\nBano, si nye ɖetugbui si xɔ ƒe wuienyi la kple eƒe ƒomea woʋu le Iraq le ƒe 1996 me yi Norway. Exɔlɔ̃wo yɔnɛ vividoɖeameŋutɔe be Ɣe Ƒe Keklẽ. Gake ewɔ nublanui ŋutɔ be, le July 22, 2011 dzi la, Bano hã nɔ ame 77 siwo ŋutsu aɖe si lé fu ame ƒomevi aɖewo kaɖikaɖi la da tu woku la dome; ŋutsua do dzi gblɔ emegbe be: “Ete ɖe dzinye ŋutɔ be . . . ame ʋɛ mawo koe mete ŋu wu.”\nWoɖea gbeƒã nudzɔdzɔ gbãdziname siawo tɔgbi enuenu le xexea me godoo. Bu nuxaxa kple vevesese si gbegbe afɔkuwo, hlɔ̃dodo, aʋawɔwɔ, nu vlo wɔlawo ƒe ŋɔdzidoname, dzɔdzɔmefɔkuwo kple bubuawo dona na amewo ŋu kpɔ. Ame maɖifɔwo bua woƒe agbe eye ame geɖewo kpea fu dzodzro zi geɖe!\nAme aɖewo bua fɔ Mawu hesusuna be mía Wɔla la metsɔ ɖeke le eme na amegbetɔƒomea o. Ame bubuwo ƒoa nya ta be Mawu kpɔa fu siwo kpem míele gake ɖeko wògbe be yemawɔ naneke tso wo ŋu o. Ame bubuwo hã gblɔna be afɔku mawo nye nu siwo Mawu ɖo ɖi xoxoxo be woava dzɔ. Nukpɔsusu vovovowoe le amewo si le nya sia ŋu. Gake afi kae míakpɔ numeɖeɖe siwo dzi míate ŋu aka ɖo, siwo afa akɔ na mí la le? Le nyati eve siwo kplɔe ɖo me la, míadzro ale si Mawu ƒe Nya, Biblia la, ɖe nu si gbɔ fukpekpe tso kple ale si enu gbɔna yiyi gee la me.\nƉoe Ɖe Amewo Ɖoe Ɖe Amewo Ame Geɖe Bu Woƒe Agbe Dzodzro!


YEHOWA ÐASEFO siwo le Germany kpɔ aʋadziɖuɖu ɖedzesi aɖe le Dziɖuɖu ƒe Dukplɔsetakpɔʋɔnudrɔ̃ƒe le Karlsruhe. Eyata woɖe afɔ vevi aɖe ku ɖe wo dede agbalẽ me le setɔwo gbɔ ŋu.\nƑe 100 kple edzivɔ sɔŋ ye Yehowa Ðasefowo le dɔ wɔm le Germany. Wonɔ te ɖe yometiti sesẽ siwo wohe va wo dzi le ƒe alafa 20 lia me dzizizidziɖuɖu—siwo nye Dukɔa ƒe Sosialist kple Kɔmiunist dziɖuɖuwo—te la nu. Tso ƒe 1990 me ke la, Ðasefoawo nɔ agbagba dzem be woade yewo ƒe habɔbɔa agbalẽ me le se nu. Le dzi ɖuɖu le ʋɔnunya eve kple ɖeka si me womekpɔ dziɖuɖu le o megbe la, Ðasefoawo bia be woagbugbɔ nyaa adrɔ̃ le Dziɖuɖu ƒe Dukplɔsetakpɔʋɔnudrɔ̃ƒe, eye ʋɔnudrɔ̃ƒea ɖe gbeƒã eƒe afiatsotso le December 19, 2000, dzi.\nAfiatsotso si Dzi Ʋɔnudrɔ̃lawo Katã Da Asi Ðo na Yehowa Ðasefowo\nƲɔnudrɔ̃ƒea ƒe ʋɔnudrɔ̃la adre la katã tso afia wòde Ðasefoawo dzi. Ʋɔnudrɔ̃laawo te fli ɖe afia aɖe si Dukɔa ƒe Dɔwɔnyawo Gbɔkpɔʋɔnudrɔ̃ƒe tso le ƒe 1997 me la me hegblɔ na ʋɔnudrɔ̃ƒea be wòagbugbɔ alé ŋku ɖe Ðasefoawo ƒe biabiaa ŋu.\nDziɖuɖu ƒe Dukplɔsetakpɔʋɔnudrɔ̃ƒea zã mɔnukpɔkpɔa tsɔ ƒo nu tso ƒomedodo vevi si le Dziɖuɖua kple subɔsubɔhawo dome ŋu. Kpuie ko la, “menye [subɔsubɔha] aɖe ƒe dzixɔsewo dzie wonɔa te ɖo nyaa eŋunyawo, ke boŋ eƒe nuwɔnawoe.”\nƲɔnudrɔ̃ƒea gblɔ hã be ne Ðasefowo wɔ nu ɖe “Kristotɔwo ƒe akpaɖekedzimademade” nu la, “wometsi tre ɖe demokrasi gɔmeɖosewo ŋu o” eye “menye woƒe didi enye be yewoatsɔ dziɖuɖu ƒomevi bubu aɖo demokrasi teƒe o.” Eyata mele be woabu Ðasefoawo ƒe gomemakpɔmakpɔ le dunyahehe me akɔdadawo me be enye agɔdzedze si ta womada asi ɖe wo dzi le senu o.—Yohanes 18:36; Romatɔwo 13:1.\nƲɔnudrɔ̃ƒea yi edzi gblɔ be xɔsetɔ aɖe—eɖanye Ðasefo alo ha bubu aɖe me tɔ o—ate ŋu ava ge ɖe nɔnɔme aɖe si me Dziɖuɖua ƒe nudidiwo kple eƒe dzixɔse natsi tre ɖe wo nɔewo ŋu me. Ne wòadzɔ be amea ɖo to eƒe dzitsinya to “eƒe subɔsubɔdzixɔsewo tsɔtsɔ wɔ dɔe tsɔ wu sea la,” Dziɖuɖua ate ŋu abu nuwɔwɔ sia be esɔ eye be subɔsubɔblɔɖe si le esi nue wòwɔ nu ɖo.—Dɔwɔwɔwo 5:29.\nƲɔnudrɔ̃ƒea ƒe afiatsotsoa zu nyadzɔdzɔgbalẽwo ƒe tanya. Menɔ bɔbɔe be woakpɔ nyadzɔdzɔgbalẽ aɖe le Germany si me nya sia medze le o. Woɖe gbeƒã nyatakaka kple gbebiamewo le television kple radio dɔwɔƒe gãwo katã. Medzɔ be woƒo nu tso Yehowa ƒe ŋkɔ ŋu wòde du alea gbegbe kpɔ le Germany o.\nƉoe Ɖe Amewo Ɖoe Ɖe Amewo Aʋadziɖuɖu le Dziɖuɖu ƒe Dukplɔsetakpɔʋɔnudrɔ̃ƒe\nw01 8/15 axa 8


GBE BUBU Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Moore Myanmar Ossetian Persian Polish Portuguese Quechua (Bolivia) Romanian Samoan Sepedi Setswana Shona Silozi Slovak Slovenian Sranantongo Swahili Tsonga Turkish Ukrainian\nKPƆ ale si gbegbe “Mawu Ŋusẽkatãtɔ la ƒe ŋkeke gã la ƒe aʋawɔwɔ” la adzi ŋɔe ɖa le susu me! (Nyaɖ. 16:14) Le kpɔɖeŋunyagbɔgblɔ wɔdɔɖeamedzi aɖe me la, nyagblɔɖila Mixa ŋlɔ bena: ‘Towo alólo abe anyigba le dzo nu ene, eye gbadzaƒewo aɖe dzoglo, abe ale si tsi sina tsoa aganu wònɔna ene.’ (Mixa 1:4) Nu dziŋɔ kae ado tso esia me na ame siwo mesubɔa Yehowa o? Mawu ƒe Nya la gblɔ be: ‘Yehowa ƒe ame siwo wòwu le ŋkeke ma me la, woanɔ anyi tso anyigba ƒe mlɔenu ɖase ɖe anyigba ƒe mlɔenu.’—Yer. 25:33.\nLe ɖekawɔwɔ me kple nuxlɔ̃amenya siawo la, anyo be ƒome ƒe tawo, siwo dometɔ geɖewo nye dzila ɖekɛwo la, nabia nya sia wo ɖokuiwo ku ɖe wo vi siwo tsi ate ŋu abu tame la ŋu be, ‘Ðe woatsi agbe le ŋkeke gã ma dzia?’ Biblia na kakaɖedzi mí be woatsi agbe nenye be ƒomedodo nyui sẽŋu le wo kple Mawu dome ale si wòanya wɔe le woƒe ƒexɔxɔ nu.—Mat. 24:21.\nNu Si Ta Wòle Vevie Be Miaɖo Ɣeyiɣi Ði Hena Ƒometadedeagu\nNe dzilae nènye la, dze agbagba ɖe sia ɖe be nàhe viwòwo “le Yehowa ƒe amehehe kple susua mamla me.” (Ef. 6:4) Biblia sɔsrɔ̃ kple viwòwo le vevie ale gbegbe. Míedi be mía viwo nanɔ abe Kristotɔ siwo nɔ Filipi, ame siwo Paulo kafu ɖe ale si wolɔ̃na faa ɖoa to Yehowa ta la, ene. Eŋlɔ bena: “Nye lɔlɔ̃tɔwo, ale si mieɖoa to ɣesiaɣi, menye le nye anyinɔɣi ɖeɖe ko o, ke boŋ geɖe wu azɔ si nyemele mia gbɔ o la, miyi edzi miatsɔ vɔvɔ̃ kple dzodzo nyanyanya anɔ miaƒe ɖeɖekpɔkpɔ ŋuti dɔ la wɔm.”—Fp. 2:12.\nÐe viwòwo léa Yehowa ƒe sewo me ɖe asi nenye be mèle wo gbɔ o gɔ̃ hã? Ke ne wole suku hã ɖe? Aleke nàwɔ akpe ɖe viwòwo ŋu woaka ɖe edzi be nunya le Yehowa ƒe sewo dzi wɔwɔ me, si ana be woana eƒe seawo nafia mɔ wo nenye be mèle wo gbɔ o gɔ̃ hã?\nƑometadedeagu ate ŋu awɔ akpa vevi aɖe le viwòwo ƒe xɔse tutu ɖo le go sia me la me. Eya ta na míadzro nu vevi etɔ̃ aɖewo siwo ana wò ƒome Biblia nusɔsrɔ̃ nakpɔ dzidzedze la me.\nMinɔ Ewɔm Edziedzi\nBiblia na míenya be ɣeyiɣi ɖoɖiwo li, siwo dzi Mawu ƒe vi siwo nye mawudɔlawo va kpea ta le eŋkume. (Hiob 1:6, NW) Na wòanɔ nenema le mia kple viwòwo hã gome. Ðo ŋkeke kple game aɖe koŋ ɖi na miaƒe fiẽ Ƒometadedeagu la, eye miazɔ ɖe edzi. Tsɔ kpe ɖe eŋu la, tia ŋkeke bubu aɖe si dzi miawɔe le nenye be nane dzɔ le vo me si wɔe be miete ŋu wɔe le ŋkeke ɖoɖia dzi o.\nNe ɣletiawo va le yiyim la, mègaɖe mɔ mianɔ Ƒometadedeagua dam ɖe eme o. Ðo ŋku edzi be viwòwoe nye wò Biblia nusrɔ̃vi vevitɔwo kekeake. Gake Satana adi be yealé wo ami. (1 Pet. 5:8) Ne èɖe mɔ fiẽ Ƒometadedeagu vevi ma to mia ŋu le fiẽsi aɖe ƒe televisionkpɔkpɔ alo nu maɖinu bubu aɖe wɔwɔ ta la, ekema afia be Satana ɖu mia dzi.—Ef. 5:15, 16; 6:12; Fp. 1:10.\nNa Tsɔɖui Nanɔ Eme\nMele be fiẽ Ƒometadedeagu la nanye nusɔsrɔ̃ tso agbalẽ me dzro ko o. Dze agbagba nàna tsɔɖui nanɔ eme. Aleke nàwɔe? Ɣeaɖewoɣi la, anyo be nàtia nyati siwo akpe ɖe viwòa ŋuti le nɔnɔme siwo wòava do goe le ŋkeke alo kwasiɖa siwo le ŋgɔ me. Le kpɔɖeŋu me, àte ŋu ana mianɔ ɖaseɖimɔnu siwo miazã le subɔsubɔdɔa me la ŋuti wɔwɔfiawo wɔm. Ne ɖeviwo srɔ̃ nane wɔwɔ nyuie la, wosea vivi na ewɔwɔ. Ne mietoa ale si miazã ɖaseɖimɔnuwo me hedea ŋugble le ale si miaɖo nya ŋu na ɖeklemiɖelawo ŋu la, akpe ɖe mia viawo ŋu be dzi nanɔ wo ƒo wu ne wole gome kpɔm le Fiaɖuƒegbeƒãɖeɖedɔa ƒe akpa vovovoawo me.—2 Tim. 2:15.\nMiate ŋu anɔ wɔwɔfia siwo adzra viwòwo ɖo be woanɔ te ɖe hatiwo ƒe nyaƒoɖeamenuwo nu la hã wɔm. Miate ŋu adzro agbalẽ si nye Questions Young People Ask—Answers That Work, Babla 2 lia, ƒe ta 15 lia me abe ƒome ene. Aɖaŋuɖoɖowo le agbalẽa ƒe akpa si nye “Dzadzraɖo Ðe Hatiwo Ƒe Nyaƒoɖeamenu Ŋu” si le axa 132 kple 133 lia me, eye wotrɔ asi le eŋu be wòana mɔnukpɔkpɔwo viwòa be wòadzra ɖo ɖe nyaŋuɖoɖo siwo wòkpɔ be asɔ na ye la ŋu. Le agbalẽa ƒe axa 133 te la, wode dzi ƒo na sɔhɛwo be: “Dzro wò nyaŋuɖoɖoawo me kple dziwòlawo alo xɔ̃wò aɖe si kpɔ nuteƒe.” Ðe manyo be ɣeaɖewoɣi la, mianɔ numedzodzro sia wɔm le miaƒe fiẽ Ƒometadedeagu la me oa?\nƑometadedeagua naa mɔnukpɔkpɔ dzilawo be woate gbe ɖe viɖe siwo le gbɔgbɔmetaɖodzinuwo ƒe ame si nɔnɔ ŋu la dzi. Nyatakaka nyui siwo ate ŋu akpe ɖe mia ŋu miawɔ esia la le Young People Ask, Babla 2 lia ƒe ta 38 lia, si ƒe tanyae nye “Agbemedɔ Kae Mawɔ?” me. Ne miele ta ma me dzrom la, kpe ɖe viwòa ŋu wòakpɔe adze sii be Yehowa subɔsubɔ tsɔtsɔ ɖo nɔƒe gbãtɔ le ame ƒe agbe mee nye nu nyuitɔ si wòle be ame nawɔ. Ƒã didia ɖe viwòa me be wòadi be yeanye mɔɖela, Betel dɔwɔla, ade Subɔsubɔdɔ ƒe Hehenasuku, alo aƒo eɖokui ɖe ɣeyiɣiawo katã ƒe subɔsubɔdɔ bubu aɖe me.\nNuxlɔ̃amenya aɖee nye esi: Dzila aɖewo, siwo si susu nyuiwo le la, tsɔa susu ɖoa nu si wodi be wo viwo nava nye la ŋu ale gbegbe be womedea dzesi nu nyui siwo wɔm wo viwo le xoxo la o. Enye nyateƒe be enyo be nàde dzi ƒo na viwòwo be woaɖo taɖodzinu nyuiwo abe subɔsubɔ le Betel kple dutanyanyuigbɔgblɔdɔa ene na wo ɖokuiwo ya. Gake ne èle agbagba dzem be yeawɔ esia la, ɖɔ ŋu ɖo be màgatsɔ nu siwo nèle mɔ kpɔm be woava wɔ la anɔ dziku dom na wo alo ana dzi naɖe le wo ƒo o. (Kol. 3:21) Nenɔ ŋku dzi na wò ɣesiaɣi be ele be viwòa ŋutɔ nava lɔ̃ Yehowa kple eƒe dzi ke menye kple wò dzi o. (Mat. 22:37) Eya ta di mɔnukpɔkpɔwo nànɔ viwòa kafum ɖe nu siwo wòle wɔwɔm nyuie la ta, eye nàɖu ɖokuiwò dzi be màgatsɔ wò susu aɖo nu siwo mele wɔwɔm nyuie o la ɖeɖe ko ŋu o. Kpe ɖe eŋu wòakpɔ ŋudzedze ɖe nu siwo katã Yehowa wɔ la ŋu, eye nàɖe mɔ ɖevia ƒe dzi naʋãe wòawɔ nu ɖe Yehowa ƒe nyuiwɔwɔ ŋu.\nNu vevi etɔ̃lia si ana fiẽ Ƒometadedeagu la natsɔ afɔ nyuie ye nye be nàna wòavivi. Aleke nàte ŋu awɔ esiae? Ðewohĩ ɣeaɖewoɣi la, miate ŋu aƒo dramawo ase alo akpɔ video siwo Yehowa Ðasefowo wɔ la ƒe ɖe ahadzro eme. Alo miate ŋu axlẽ Biblia ƒe akpa aɖe ɖekae, miana ƒomea me tɔwo naxlẽ ame siwo ŋu woƒo nu tsoe le ŋutinyaa me la ƒe nyawo.\nNyati nyui aɖewo dzena le Gbetakpɔxɔ kple Nyɔ! me, siwo me miate ŋu adzro abe ƒome ene. Le kpɔɖeŋu me, miate ŋu azã nyati si dzena le Nyɔ! ƒe axa 31 lia, si ƒe tanyae nye “Aleke Nàɖo Wo Ŋui?” Zi ɖeka le ɣleti eve me la, nyati si ƒe tanyae nye “Na Sɔhɛwo,” dzena le Gbetakpɔxɔ ƒe tata si míenana la me. Wotana nyati bubu aɖe hã si ƒe tanyae nye “Fia Nu Viwòwo,” si ŋu wotrɔ asi le na ɖevi suewo la hã ɖe ema yome, ne nyati sia dze le ɣleti ɖeka me la, ekemɛa vana le ɣleti si kplɔe ɖo me.\nNyati si nye “Sɔhɛwo Biana Be” si dzena le Nyɔ! me ado dzidzɔ na dzila siwo si ƒewuiviwo le la koŋ, nenema kee nye agbalẽ si nye Young People Ask, Babla 2 lia hã. Ne miele agbalẽ sia zãm la, migaŋe aɖaba ƒu aɖaka si nye “Nu Kae Nèsusu?” si le ta ɖe sia ɖe ƒe nuwuwu la dzi o. Menye numetoto koe aɖaka ma nye o. Ƒomea ate ŋu azã nyabiase siwo le eme atsɔ awɔ numedzodzroe.\nKe hã, kpɔ nyuie be màganɔ eƒom ɖe viwòa nu be wòaɖo nyabiase gbogbo aɖewo ŋu le ƒomenusɔsrɔ̃a wɔɣi o. Le kpɔɖeŋu me, mègazii ɖe viwòa dzi be wòaxlẽ nya siwo wòŋlɔ ɖe axa si ƒe tanyae nye “Nye Nuŋlɔɖiwo” alo esiwo wòŋlɔ ɖe agbalẽa ƒe teƒe siwo woɖo ɖi be wòaŋlɔ eya ŋutɔ ƒe nyawo ɖo la sesĩe o. Agbalẽa gblɔ le nyati si nye “Na Dzilawo” si le axa 3 lia me be: “Be nàde dzi ƒo na viwò ƒewuiviwo be woato nyateƒe le nu siwo woŋlɔna ɖe woƒe agbalẽa me la me la, mèganɔ didim kokoko be yeanya nu si woŋlɔ o. Emegbe la, ɖewohĩ woawo ŋutɔwo alɔ̃ faa aƒo nu tso nu siwo woŋlɔ la ŋu na wò.”\nNe èwɔa ɖoɖo miekpena edziedzi hena ƒometadedeagu, nènaa tsɔɖui nɔa eme, eye nènana wòvivina la, Yehowa ayra ɖe wò agbagbadzedzewo dzi geɖe. Ƒomea ƒe nusrɔ̃ɣi tɔxɛ sia ana be wò ame veviawo naxɔ dzo ahasesẽ le gbɔgbɔ me.\n[Aɖaka si le axa 31]\nWɔ Aɖaŋu Ŋu Dɔ\n“Ne míele nu srɔ̃m kple mía vinyɔnuviawo la, mía kple srɔ̃nye míedzroa nyati siwo me woawɔ dɔ le le hame ƒe kpekpeawo dometɔ aɖe me la me kpli wo, eyome míenaa mía vinyɔnuviawo wɔa nɔnɔmetata aɖe si ɖe nufiame siwo le nusɔsrɔ̃a me la fia kpuie. Ɣeaɖewoɣi la, míezãa Biblia me ŋutinyawo tsɔ wɔa fefewoe alo míewɔa dzeɖonya siwo míadi be míazã le gbeadzi la ƒe wɔwɔfiawo. Míenaa nusɔsrɔ̃a sɔna ɖe woƒe ƒexɔxɔ nu, evivia wo nu, nufiame nɔa eme, eye wòdoa dzidzɔ na wo.”—J.M., United States.\n“Esi míedi be míakpe ɖe míaƒe Biblia nusrɔ̃vi aɖe ƒe viŋutsuvi ŋu wòakpɔ ale si agbalẽ xatsaxatsawo zazã nɔ le Biblia ƒe ɣeyiɣiwo me la, míetutu tawo kple kpukpuiwo ɖa le Yasaya ƒe agbalẽa me le kɔpiuta dzi, eye emegbe míetae. Míetsɔ axawo tsya ɖe wo nɔewo nu wòdidi legbee eye míebla nugbɔ eveawo dometɔ ɖe sia ɖe ɖe nane ŋu. Emegbe ŋutsuvia dze agbagba be yeawɔ nu si Yesu wɔ le ƒuƒoƒea le Nazaret la. Nuŋlɔɖi si le Luka 4:16-21 gblɔ be, Yesu “[ʋu] agbalẽ xatsaxatsa la hekpɔ teƒe” si dim wònɔ la. (Yes. 61:1, 2) Ke hã, esi ŋutsuvia nɔ agbagba dzem be ye hã yeawɔ nenema ke la, enɔ sesẽm nɛ be wòake ɖe Yesaya ta 61 lia ŋu le agbalẽ xatsaxatsa legbe ma si me tawo kple kpukpuiwo mele o la me. Esi aɖaŋu si Yesu zã le agbalẽ xatsaxatsaa ŋu dɔ wɔwɔ me wɔ dɔ ɖe ŋutsuvia dzi la, edo ɣli be: ‘Yesu dze agbagba ŋutɔ loo!’”—Y.T., Japan.\nWɔwɔfiawo wɔwɔ ate ŋu akpe ɖe viwòwo ŋu be woanɔ te ɖe hatiwo ƒe nyaƒoɖeamenuwo nu\nDze agbagba nàna fiẽ Ƒometadedeagua navivi viwòwo nu


GBE BUBU Afrikaans Albanian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Finnish Franse German Hiligaynon Hungarian Igbo Indonesian Italian Japanese Korean Latvian Lithuanian Polish Portuguese Romanian Russian Setswana Slovak Slovenian Spanish Swahili Ukrainian Urdu\nETSO NYƆ! ƑE NUŊLƆLA SI LE DENMARK GBƆ\n“ELE BƆBƆE BE WOAYƆ DƆ ƑU SIWO GBÃ WU DƆYƆYƆ DZI SIWO GBÃ.”—Ðk. Inge Genefke.\nÐEKAKPUI aɖe nɔ tsa ɖim to ablɔ aɖe si dzi tomefafa le la dzi le Europa dugã aɖe me, eye wòtɔ sẽ be yeakpɔ adzɔnu siwo woɖo ɖe fiase aɖe me ɖa. Kasia, eƒe asiwo ƒo tititi. Eƒe klowo ʋuʋu. Elé ve na eɖokui abe nue de ve lé ge nɛ ene. Ðeko wòkpɔ kpovitɔ eve siwo le woƒe awuwo me ƒe dzedzeme to fesrea mee nye ma. Ðekakpuia meda se aɖeke dzi o, eye mewɔ naneke si ta wòle be wòavɔ̃ o. Gake kpovitɔ siwo le awu me kpɔkpɔ dzro ko, na wòɖo ŋku teƒe aɖe si le adzɔge ʋĩ kilometa geɖe kple ɣeyiɣi si nye ƒe geɖe va yi esime wowɔ funyafunyae la dzi.\nEsia ate ŋu anye ŋutsu, nyɔnu, kple ɖevi miliɔn geɖe ƒe nuteƒekpɔkpɔ. Ate ŋu anye ame aɖe si nènya ƒe nuteƒekpɔkpɔ. Amesi ŋu wosẽ ŋuta le vevie ate ŋu anye sitsoƒedila alo ame aɖe si ʋu va le wò nutome. Viawo ate ŋu anɔ suku dem kple viwòwo. Ðewohĩ ènyae be enye aƒelika nyanyɛ si fatu, ame ɖɔŋuɖo, ame ɖɔʋu aɖe si meƒoa nu o. Gake gotagome dzedzemewo ate ŋu aflu ame; woate ŋu atsyɔ nu ememe ƒe seselelãme si le fu ɖem na ame ma si wowɔ fui si le agbagba dzem be yeanɔ te ɖe ŋutilã kple susu me fu siwo wòkpe va yi nu, siwo dzi wòɖoa ŋkui la dzi. Nane si wòakpɔ—alo ase—ate ŋu ana wòaɖo ŋku ŋɔdzinu siwo dzɔ ɖe edzi va yi dzi. Amesiwo wowɔ fui dometɔ ɖeka ɖe eme be: “Ɣesiaɣi si mase vidzĩ ƒe avifafa la, amesiwo mese wonɔ avi fam le gaxɔa me ye vaa susu me nam. Ɣesiaɣi si mese gbe aɖe woɖi le yame ƒíam la, meɖoa ŋku atam si nɔ dzi yim nɔ anyi vam—ƒe gbe si ɖina teti hafi wòlɔam la dzi.”\nMenye dunyahehe me zazɛ̃nyahelawo kple ŋɔdzidonamehawo koe wɔa funyafunya ame o. Le dukɔ geɖe me la, asrafowo kple kpovitɔwo hã wɔa funyafunya ame. Nukatae? Funyafunyawɔwɔ ame ate ŋu anye mɔ si dzi woato axɔ nyatakaka, ana woaʋu nuvɔ̃ me, axɔ agɔdzedze ŋuti ɖaseɖiɖi, alo abia hlɔ̃, si tsɔna eye wòwɔa dɔ. Ðk. Inge Genefke, si nye funyafunyawɔwɔ ame ŋutinunyala bibi, si tso Denmark, gblɔ be, le nudzɔdzɔ aɖewo me la, dziɖuɖuwo “to funyafunyawɔwɔ dzi va zi dzi eye woto edzi lé woƒe ɖoƒe ɖe te.” Ame aɖe si wowɔ fui gblɔe ale: “Wodi be yewoatu nu kplim be amewo nakpɔ nusi adzɔ ɖe wo dzi ne woƒo nu tsi tre ɖe dziɖuɖua ŋu.”\nLe ame geɖe gome la, nukpɔsusu si nye funyafunyawɔwɔ ame haviwo nye Blukɔ Ɣeyiɣiwo me nuwɔna. Ne èbu eŋu kpɔ la, le ƒe 1948 me la Dukɔ Ƒoƒuawo da asi ɖe Xexeame Katã ƒe Gomenɔamesi Se dzi, si gblɔ be: “Mele be woawɔ funyafunya alo asẽ ŋuta, awɔ hlɔ̃donu alo asẽ tagbɔ alo ahe to na ame aɖeke gbɔɖiametɔe o.” (Sedede 5 lia) Gake eŋutinunyala aɖewo bui be, wowɔ funyafunya sitsoƒedila siwo le xexeame dometɔ siwo ade alafa memama 35. Nukata funyafunyawɔwɔ ame bɔ alea gbegbe? Aleke wògblẽa nu le amesiwo wowɔ fui ŋu, eye nukae woate ŋu awɔ atsɔ akpe ɖe wo ŋu?\nMewɔ nuku o be, ame geɖe siwo wowɔ fui ʋu le wo denyigba dzi va dze agbe gɔme le teƒe bubu. Gake togbɔ be nɔƒea trɔ hã la, vevesesea—ŋutilã kple susu me tɔ siaa—ya nu metsona o. Le kpɔɖeŋu me, amesi wowɔ fui ate ŋu anɔ fɔ bum eɖokui le esi mete ŋu kpɔ xɔlɔ̃wo kple ƒometɔwo ta tso ŋutasẽnuwɔwɔ ɖe wo ŋu me o ta. Azɔ̃ hã ava zu amesi magaka ɖe amewo dzi o ale gbegbe be, anɔ vɔvɔ̃m be amesiame si wòdo goe ate ŋu anye amegɔmezɔla. Agbalẽŋlɔla Carsten Jensen gblɔ be: “Amesi wowɔ fui anye amedzro tegbee. Magaka ɖe ame aɖeke dzi le xexeame akpɔ o.”\nEmetsonue nye ŋutilã kple susu me bi ƒokpli si ate ŋu ado kplamatse amesi wowɔ fui kple amesiame si ate kpɔ be yeana kpekpeɖeŋui. Woate ŋu akpɔ ŋutilãmekuxiawo gbɔ bɔbɔe ɣeaɖewoɣi, gake mele nenema le susu me tɔawo gome o. Ðk. Genefke lɔ̃ ɖe edzi be: “Míebu le gɔmedzedzea me be, ‘Enyo, míada woƒe ŋutilãmedɔwo na wo—ekema woate ŋu ayi edzi anɔ agbe alesi dze.’ Gake eteƒe medidi o míeva kpɔe be veve si sem wole le dzi me lae le fu wɔm wo.” Ke hã la, Ðk. Genefke gblɔ be: “Ewɔ nuku na mí esi míeva kpɔe be míate ŋu ana gbɔdzɔe amesiwo wowɔ fui, ne ƒe geɖe va yi gɔ̃ hã.”\nLe ƒe 1982 me, le Copenhagen Kɔdzi Gã la, Ðk. Genefke kple atikewɔla bubu siwo tso Denmark ɖo ƒuƒoƒo sue aɖe hena dɔdada na sitsoƒedila siwo wowɔ funyafunyae. Gɔmedzedze sue siae va keke ta zu xexeame katã ƒe kadodo si wotsɔ ŋkɔ na be Dukɔwo Dome Dɔdaƒe na Amesiwo Wowɔ Funyafunyae (IRCT). Dɔdaƒea ƒe ta si le Copenhagen, wɔa ɖoɖo ɖe kpekpeɖeŋunadɔwo ŋu le dɔdaƒe siwo wu 100 le xexeame katã. Esi ƒeawo va le yiyim la, dɔdaƒea va nya mɔ geɖe siwo dzi woato ada dɔ na amesiwo wowɔ fui.\nAlesi Woana Kpekpeɖeŋui\nZi geɖe la, edea amesiwo wowɔ fui dzi be woaƒo nu tso woƒe nuteƒekpɔkpɔwo ŋu. IRCT dɔdaƒea ƒe nyatakaka aɖe gblɔ be: “Anye ƒe 20 enye si va yi la, amesiwo wowɔ fui nɔ fu kpem le susu eve ta. Gbã la, le esi wowɔ fu wo le ŋutilã alo susu me ta, eye evelia, le esi womete ŋu ƒoa nu tso eŋu o ta.”\nNyateƒee, enye nusi tena ɖe ame dzi be woaƒo nu tso tanya dziŋɔ ma gbegbe abe funyafunyawɔame ŋu. Gake ne fukpela aɖe di be yeagblɔ yeƒe nya na xɔlɔ̃ aɖe eye wògbe toɖoɖoe la, fukpelaa ate ŋu abu mɔkpɔkpɔ keŋkeŋ. Eyata ele vevie be woana kakaɖedzi fukpelaa be ame aɖe tsɔ ɖe le eme nɛ. Gake mele be ame aɖeke nanɔ gaglãsu dom ɖe ame bubu ƒe nya me o. Mlɔeba la, fukpela lae atso nya me le eƒe nyaa gbɔgblɔ, ɣeyiɣi si wòagblɔe, kple amesi woagblɔe na ŋu.—Lododowo 17:17; Tesalonikatɔwo I, 5:14.\nEŋutinunyala akpa gãtɔ kafui be woalé ŋku ɖe ŋutilã kple susu me kuxi siwo tsoa funyafunyawɔame me siaa ŋu. Le fukpela aɖewo gome la, eŋutinunyalawo ƒe kpekpeɖeŋu hiã le dɔa dada me. Dɔdamɔnu aɖewo bia be woafia alesi woagbɔ kple dzeɖoɖo ƒe mɔnu wo. * Zi geɖe la, ŋukpekpe ƒe seselelãme nɔa kuxi siwo gbɔ woakpɔ gbã la dome. Dɔdamɔnufiala aɖe gblɔ na nyɔnu aɖe si gbɔ wodɔ sesẽe eye woƒoe zi geɖe la be: “Ŋukpe si wònye na wò la sɔ eye gɔmesese le eŋu. Gake ɖo ŋku edzi be menye wò ŋukpe ye o. Amesiwo wɔ nusia ɖe ŋuwò ƒe ŋukpe ye.”\nAmesiwo Tsi Agbe le Fuwɔamegaxɔ Me\nLe Xexemeʋa II ŋɔli la, wowɔ gbɔɖiamenu dziŋɔwo ɖe ame miliɔn geɖe ŋu le Hitler ƒe fuwɔamegaxɔwo me. Yehowa Ðasefo akpe geɖe siwo yome woti le esi wogbe nugbegbe le woƒe subɔsubɔdzixɔsewo gbɔ ta hã nɔ amesiawo dome. Le nyateƒe me la, woƒe xɔse kpe ɖe wo ŋu wodo dzi le dodokpɔ ƒe nɔnɔme mawo me. Le mɔ ka nu?\nDo ŋgɔ na Kristotɔ siawo dede ga me la, wonye Mawu ƒe Nya srɔ̃la ɖɔŋuɖowo. Eyata esi dodokpɔwo va la, wometɔtɔ o, azɔ hã womebu fɔ Mawu esi woƒe fukpekpewo mewu enu enumake o. To Ðasefoawo ƒe Biblia sɔsrɔ̃ me la, wonya nusita Mawu ɖea mɔ ɖe vɔ̃ɖinyenye ŋu kple alesi wòaɖee ɖa le eƒe ɣeyiɣi ɖoɖi dzi. Biblia sɔsrɔ̃ na wonya be Yehowa “lɔ̃a nya dzɔdzɔe” eye be edoa dziku ne amewo te wo havi amegbetɔwo ɖe anyi.—Psalmo 37:28; Zaxarya 2:12, 13.\nGake ele na fuwɔamegaxɔ me gbetsila siawo dometɔ geɖe be woanɔ te ɖe woƒe nuteƒekpɔkpɔa me tsonu gbãdzinamewo nu le nudzɔdzɔa megbe. Le esia wɔwɔ me la, wokpɔ ŋusẽdodo geɖe hã to wɔwɔ ɖe apostolo Paulo ƒe aɖaŋuɖoɖo dzi me. Esime Paulo nɔ fu kpem le Roma-gaxɔ me, si nye nɔnɔme si ana wòatsi dzimaɖi vevie la, eŋlɔ agbalẽ na haxɔsetɔwo be: “Migatsi dzimaɖi le naneke ŋuti o, ke boŋ le nusianu me la mitsɔ gbedodoɖa kple kukuɖeɖe na Mawu nanya miaƒe dzimedidiwo, eye mitsɔ akpedada kpe ɖe eŋuti. Eye Mawu ƒe ŋutifafa, si ƒo gɔmesesewo katã ta la, adzɔ miaƒe dziwo kple miaƒe tamesusuwo ŋu adzra wo ɖo le Kristo Yesu me.”—Filipitɔwo 1:13; 4:6, 7.\nTo Biblia sɔsrɔ̃ me la, nuteƒewɔla siawo srɔ̃e be Mawu do ŋugbe be yeawɔ anyigba wòanye paradiso, afisi gbɔɖiamenuwɔna veame siwo me funyafunyawɔame hã le nu ayi keŋkeŋ le mlɔeba.\nYehowa Ðasefowo le mɔkpɔkpɔ sia si wotu ɖe Biblia dzi la ŋu nya gblɔm na amesiwo le woƒe nutowo me le dukɔ siwo wu 230 sɔŋ me. Xexeame ƒe ʋunyaʋunyawɔwɔ ƒe nɔnɔmewo na wova ke ɖe ame geɖe siwo kpe fu le amegbetɔ ƒe ŋutasesẽ le ehavi ŋu ta ŋu. Ne Ðasefoawo ke ɖe amesiwo wowɔ funyafunyae ŋu la, wodzea agbagba gblɔa Biblia ƒe ŋugbedodo le etsɔme nyui aɖe ŋu la ŋuti nya na wo. Aleke gbegbe dzi dzɔa woe nye si be yewoakaka nyanyuia le etsɔme ɣeyiɣi si me funyafunyawɔame nu ayi le ŋu!—Yesaya 65:17; Nyaɖeɖefia 21:4.\n^ mm. 15 Nyɔ! mekafua atikewɔmɔnu ƒomevi aɖe koŋ o. Ele be Kristotɔwo nakpɔ egbɔ be atikewɔwɔ si yewoatia metsi tre ɖe Biblia ƒe gɔmeɖosewo ŋu o.\n“MELE BE WOAWƆ FUNYAFUNYA ALO ASẼ ŊUTA, AWƆ HLƆ̃DONU ALO ASẼ TAGBƆ ALO AHE TO NA AME AÐEKE GBƆÐIAMETƆE O.”—Sedede 5 lia, Xexeame Katã ƒe Gomenɔamesi Se\nALESI NÀTE ŊU AKPE ASI ÐE EŊUI\nNE ÈNYA AME AÐE SI WOWƆ FUI ETEƑE MEDIDI O LA, ÀTE ŊU AWƆ AÐAŊUÐOÐO SIWO GBƆNA ŊUDƆ:\n● Se veve ɖe eti. Àte ŋu agblɔ be: “Menya be xaxa geɖe le dukɔ si me nètso la me. Aleke miele te nɔm ɖe wo nui?”—Mateo 7:12; Romatɔwo 15:1.\n● Mègabia nyae le nusianu ŋu tsitotsito alo ate tɔ ɖe edzi be yeana kpekpeɖeŋui kokoko o. Ke boŋ ɖe lɔlɔ̃ kple ameŋububu fiae. Na amesi wowɔ fui nakpɔe be nèlɔ̃ faa be yeaɖo to.—Yakobo 1:19.\n● Menye nusianu mee nàna kpekpeɖeŋui le o. Mègada fukpelaa ɖe anyi alo ade nu eƒe nyawo katã me o. Susuae nye be nàtsɔ fukpelaa ƒe agbawo ɖe eti, menye be nàte kpɔ be yeaxɔe atsɔ nɛ keŋkeŋ o.\nƉoe Ɖe Amewo Ɖoe Ɖe Amewo Kpekpeɖeŋu Na Amesiwo Wowɔ Funyafunyae\ng00 1/8 axa 23-25


GBE BUBU Albanian Arabic Armenian Armenian (West) Bicol Brazil Tokunɔgbe Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Greenlandic Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Maya Mizo Moore Myanmar Norwegian Ossetian Papiamento (Curaçao) Persian Polish Portuguese Rarotongan Romanian Russia Tokunɔgbe Russian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Turkish Ukrainian Urdu Vietnamese\nNYA si ko Yoel gblɔ tso eɖokui ŋue nye be yenye “Yoel, Petuel vi.” (Yoel 1:1) To vovo na gbedeasi si koŋ le agbalẽ si ŋu eƒe ŋkɔ le me la, nya ʋɛ aɖewo koe Yoel gblɔ tso nu bubuwo ŋu, si wɔe be, ɖe wosusu ɣeyiɣi si me wòxɔ eƒe nyagblɔɖinyaa kura gɔ̃ hã gblɔ, si anye ƒe 820 D.M.Ŋ. lɔƒo, si nye Uziya ƒe fiazuzu le Yuda ƒe ƒe asieke megbe. Nu ka tae wònye nya ʋɛ mawo koe wòŋlɔ tso eɖokui ŋu? Ate ŋu anye be edi be yeate gbe ɖe yeƒe gbedeasia dzi, ke menye be yeahe susu va ye ɖokui dzi o.\nLe Uziya ƒe ŋkeke mawo ke me la, woɖo Amos, si nye “lãkplɔvi kple [gbo tsetse ŋɔla],” si tso Yuda, hã nyagblɔɖilae. (Amos 7:14) Yoel gblɔ nya ɖi le Yuda, gake woɖo Amos ya ɖe Israel to ewo fiaɖuƒea me nɔlawo gbɔ le dziehe gome. Amos ŋlɔ eƒe agbalẽa, si nu wòwu le ƒe 804 D.M.Ŋ. me le eƒe tɔtrɔ gbɔ va Yuda megbe, le nyagbe siwo le bɔbɔe, evɔ wowɔa dɔ ɖe ame dzi me.\n“ALELE, ŊKEKE LA!”—NU KA TAE?\nYoel kpɔ ŋɔwo, ʋetsuviwo, kple abɔwo va ƒo ɖe dukɔa dzi le ŋutega me. Woyɔ nugblẽla siawo be wonye “dukɔ gã sẽŋu aɖe” kple “kalẽtɔwo.” (Yoel 1:4; 2:2-7) Yoel fa konyi be, “Alele, ŋkeke la!” Nu ka tae? “Elabena Yehowa ƒe ŋkeke la tu aƒe, eye gbegblẽ wònye tso ŋusẽkatãtɔ la gbɔ gbɔna.” (Yoel 1:15) Yehowa ɖo aɖaŋu na Zion nɔlawo be: “Mitsɔ miaƒe dzi blibo . . . trɔ ɖe ŋunye!” Ne wowɔe nenema la, Yehowa ‘akpɔ nublanui na eƒe dukɔa’ eye wòaɖe ‘dziehetɔ’ la, si nye nugbagbevi gblẽnuawo, ɖa le wo ŋu. Hafi Yehowa ƒe ŋkeke gã la na va la, “[atrɔ eƒe] gbɔgbɔ la akɔ ɖe ŋutilãwo katã dzi,” eye “[wòana] nukunuwo nado ɖe dziƒo ŋu kple anyigba dzi.”—Yoel 2:12, 18-20; 3:1-4.\nWokpe dukɔwo be: “Mitsɔ miaƒe agblenuwo tu yiwoe, eye mitsɔ miaƒe hɛ gobɛwo tu akplɔwoe!” ne miadzra ɖo na aʋawɔwɔ. Woɖe gbe na wo be “woava Yosafat ƒe bali la me,” afi si woadrɔ̃ ʋɔnu wo ahatsrɔ̃ wo le. “Ke Yuda anɔ anyi tegbee.”—Yoel 4:10, 12, 20.\n1:15; 2:1, 11; 3:4; 4:14—Nu kae nye “Yehowa ƒe ŋkeke la”? Yehowa ƒe ŋkeke nye ɣeyiɣi si me Yehowa hea ʋɔnudɔdrɔ̃ vaa eƒe futɔwo dzi, si nyea tsɔtsrɔ̃ na wo, eye wònyea ɖeɖe na eƒe tadeagula vavãwo ya. Le kpɔɖeŋu me, Yehowa ƒe ŋkeke ma tɔgbi va blema Babilon dzi le ƒe 539 D.M.Ŋ. me, esime Mediatɔwo kple Persiatɔwo va ɖu wo dzi. (Yesaya 13:1, 6) “Yehowa ƒe ŋkeke” bubu tu aƒe, si nye ɣeyiɣi si me wòahe eƒe ʋɔnudɔdrɔ̃ ava “Babilon Gã la,” si nye alakpasubɔsubɔ ƒe xexe me fiaɖuƒe, dzi.—Nyaɖeɖefia 18:1-4, 21.\n2:1-10; 3:1—Aleke nugbagbeviawo ƒe ƒoƒo ɖi ŋuti nyagblɔɖia va emee? Nuŋlɔɖi aɖeke mele Biblia me ku ɖe nugbagbeviwo ƒe ƒoƒo ɖe Kanaan nyigbaa dzi le agbɔsɔsɔ gã ma gbegbe me, si ŋu woƒo nu tsoe le Yoel ƒe agbalẽa me, ŋuti o. Eya ta nugbagbeviwo ƒe ƒoƒo ɖi si ŋu nya Yoel gblɔ la nye vɔvɔli na ƒe 33 M.Ŋ., esime Yehowa te eƒe gbɔgbɔa kɔkɔ ɖe Kristo yomedzela gbãtɔawo dzi, eye wodze egɔme nɔ gbeƒã ɖem gbedeasi si wɔ fu subɔsubɔhakplɔlawo. (Dɔwɔwɔwo 2:1, 14-21; 5:27-33) Mɔnukpɔkpɔe wònye na mí be míele gome kpɔm le dɔ ma tɔgbi me egbea.\n3:5—Nu kae wòfia be ‘woayɔ Yehowa ƒe ŋkɔ la’? Be woayɔ Mawu ƒe ŋkɔ fia be woanya ŋkɔ ma, woade bubu deto eŋu, eye woaɖo ŋu ɖe ame si tɔ ŋkɔ ma ŋu ahaka ɖe eyama dzi.—Romatɔwo 10:13, 14.\n4:14—Nu kae nye “nyametsobali la”? Menye teƒe ŋutɔŋutɔ wònye o, ke boŋ kpɔɖeŋue wònye na Mawu ƒe ʋɔnudɔdrɔ̃. Le Yuda Fia Yosafat, si ƒe ŋkɔ gɔmee nye “Yehowa nye ʋɔnudrɔ̃la,” ƒe ŋkekeawo me la, Mawu de tɔtɔ dukɔ siwo ƒo xlã Yuda la me hexɔ nɛ. Eya ta wogayɔa teƒe sia be “Yosafat ƒe bali.” (Yoel 4:2, 12) Le egbeŋkekea me la, ele tsitre ɖi na kpɔɖeŋuteƒe, si woafanya dukɔwo le abe weintsetsewo le weinfiãnu me ene.—Nyaɖeɖefia 19:15.\n1:13, 14. Dzimetɔtrɔ vavã kple lɔlɔ̃ ɖe edzi be Yehowae nye Mawu vavã le vevie hena xɔxɔ.\n2:12, 13. Dzimetɔtrɔ vavãtɔ nye nuxaxa le dzi me. Efia be ‘woadze ame ƒe dzi,’ menye ‘ame ƒe awuwo,’ si nye gota gome nuwɔna o.\n3:1-5. “Amesiame, si ayɔ Yehowa ŋkɔ la” koe woaɖe le “Yehowa ƒe ŋkeke gã dziŋɔ la” dzi. Aleke wòle be míada akpee nye esi be Yehowa le eƒe gbɔgbɔa kɔm ɖe ŋutilãwo katã dzi, si wɔe be ɖeviwo kple tsitsiawo, ŋutsuwo kple nyɔnuwo siaa, le gome kpɔm le nyagbɔgblɔ ɖi dɔa, si nye gbeƒãɖeɖe “Mawu ƒe nu dzɔtsuwo,” me! (Dɔwɔwɔwo 2:11) Esi Yehowa ƒe ŋkekea le aƒe tum la, ɖe manyo be míadze agbagba geɖe wu le “anyinɔnɔ kɔkɔe kple [mawusosroɖadɔwo wɔwɔ] me” oa?—Petro II, 3:10-12.\n4:4-8, 19. Yoel gblɔ ɖi be woahe to na dukɔ siwo ƒo xlã Yuda le esi wosẽ ŋuta le Mawu ƒe dukɔ tiatia la ŋu ta. Abe ale si wogblɔe ɖi tututu ene la, Babilon Fia Nebukadnezar tsrɔ̃ Tiro dugãa ƒe akpa si le anyigba ƒuƒui dzi la. Esi Aleksanda Gãtɔ xɔ Tiro ƒe akpa si le ƒukpo dzi emegbe la, wowu asrafo kple ame ŋkuta akpe geɖewo, eye wodzra dua me tɔ 30,000 ɖe kluvinyenye me. Nenema kee Aleksanda kple ame siwo va xɔ ɖe eteƒe la tu nu kple Filistitɔwo hã. Kaka ƒe alafa enelia D.M.Ŋ. naɖo la, Edom zu aƒedo. (Maleaxi 1:3) Nyagblɔɖi siawo me vava na míegakpɔ kakaɖedzi geɖe wu be Yehowa nye Ame si wɔna ɖe eƒe ŋugbedodowo dzi. Wogana míekpɔ ale si Yehowa atu nu kple dukɔ siwo tia esubɔlawo yome egbeae hã.\n4:16-21. “Dziƒo kple anyigba [aʋuʋu]” godoo, eye Yehowa ƒe toheʋɔnu ava dukɔwo dzi. “Ke Yehowa [anye] sitsoƒe na eƒe dukɔ,” eye wòana woanɔ agbe le paradisonyigba dzi. Ðe mele be míaɖoe kplikpaa geɖe wu be míanɔ ƒomedodo kplikplikpli me kplii esi eƒe ʋɔnudɔdrɔ̃ xexe vɔ̃ɖi sia ƒe ŋkeke la le aƒe tum oa?\n“DZRA ÐO NÀÐAKPE KPLE WÒ MAWU!”\nGbedeasi aɖe le Amos si na Yuda kple Israel kpakple dukɔ siwo ƒo xlã Israel, siwo nye eƒe futɔwo la. Woatsrɔ̃ Siria, Filisti, Tiro, Edom, kple Moab le esi wosẽ ŋuta le Mawu ƒe amewo ŋu ta. Woatsrɔ̃ Yuda dukɔa hã “elabena wogbe Yehowa ƒe se.” (Amos 2:4) Ke Israel to ewo fiaɖuƒea ya ɖe? Nu vɔ̃ siwo wowɔ dometɔ aɖewoe nye ame dahewo tete ɖe anyi ŋukeklẽtɔe, agbe gbegblẽ nɔnɔ, kple bubumademade Mawu ƒe nyagblɔɖilawo ŋu. Amos xlɔ̃ nu be Yehowa ‘ahe to na Betel ƒe vɔsamlekpuiwo’ eye ‘wòagbã vuvɔŋɔlixɔ akpe ɖe dzomeŋɔlixɔ ŋu.’—Amos 3:14, 15.\nTogbɔ be wohe to na Israel si va ƒo eɖokui ɖe trɔ̃subɔsubɔ me la zi geɖe va yi hã la, wokpɔtɔ sẽ dzi me kokoko. Amos gblɔ na wo be: “Dzra ɖo nàɖakpe kple wò Mawu!” (Amos 4:12) Nu si Yehowa ƒe ŋkekea afia na Israel viawoe nye be “woaɖe aboyo [wo] agbɔ Damasko ŋu ʋĩ ayii,” si nye keke Asiria ke. (Amos 5:27) Nunɔla aɖe si le Betel la tsi tsitre ɖe Amos ŋu vevie, gake mevɔ̃ o. Yehowa gblɔ na Amos be: “Nye dukɔ Israel ɖiɣi ɖo, nyemagatsɔe akee azɔ o.” (Amos 8:2) Woɖasi yi keke tsieƒe alo to kɔkɔwo dzi o, Mawu ƒe ʋɔnudɔdrɔ̃ ava wo dzi godoo. (Amos 9:2, 3) Ke hã, Yehowa do ŋugbe be yeagbugbɔ aɖo wo te. Egblɔ be: “Magaɖo nye dukɔ Israel te, eye woatso du zuaƒedowo anɔ wo me, woade weingblewo ano wo me wein, eye woatɔ abɔwo aɖu wo me kutsetsewo.”—Amos 9:14.\n4:1—Ame kawoe nye ‘Basan nyinɔawo’? Basan ƒe gbadzaƒe si le teƒe kɔkɔ le Galilea Ƒua ƒe ɣedzeƒe gome la xɔ ŋkɔ le lãha hamehame siwo wonyina le afi ma, siwo dome nyinɔwo hã le, la ta. Teƒea ƒe amadede nyuie wɔ akpa vevi aɖe le esia me. Amos tsɔ Samaria nyɔnu siwo lɔ̃a agbeɖuɖu la sɔ kple Basan nyinɔwo. Ðikeke mele eme o be, nyɔnu siawo ƒoe ɖe ‘woƒe atsuwo,’ alo wo srɔ̃ŋutsuwo, nu be woatafa ame tsɛwo bene woatsɔ adzi kesinɔnuwo ɖe edzi na yewo.\n4:6—Nu kae nyagbɔgblɔ “medo kuvia miaƒe aɖuwo” fia? Esi wozã nya sia wòdo ƒome kple “abolokoe” ƒe ame wɔwɔ ta la, ate ŋu afia dɔwuame ƒe ɣeyiɣi si me woƒe aɖuwo makpɔ naneke aɖu o.\n5:5—Mɔ ka nue ‘mele be Israel nabia Betel ta se o’ le? Yerobeam ɖo nyivisubɔsubɔ anyi ɖe Betel. Tso ɣemaɣi la, dua va zu alakpatadeaguƒe vevi aɖe. Ðewohĩ Gilgal kple Beer-Seba hã nye teƒe siwo wosubɔa alakpamawuwo le. Ele be Israel viwo nadzudzɔ mɔzɔzɔ yi teƒe mawo hena tadedeagu ahate Yehowa didi hafi woate ŋu asi le dzɔgbevɔ̃e si wogblɔ ɖi ɖe wo ŋu la nu.\n7:1—Nu kae ‘gbe si woya na fia’ la tsi tsitre ɖi na? Anya tsi tsitre ɖi na adzɔ si fia ka na wo be woaxe hena eƒe sɔdɔlawo kple lãwo dzi kpɔkpɔ. Ele be woaxe adzɔ le “esime kelegbewo de asi miemie me.” Esia megbe la, dukɔa ate ŋu axa woƒe nukuwo. Gake hafi woawɔ esia la, ʋetsuviwo ƒe ha gã aɖe va do heɖu woƒe agblemenuwo kple numiemie bubuwo katã.\n8:1, 2—Nu kae “kutsetse ɖiɖi kusi” la fia? Efia be Yehowa ƒe ŋkeke la tu aƒe. Wogbea kutsetse ɖiɖiwo le nuŋeɣi ƒe nuwuwu, si nye agbledeɣi ƒe nuwuwu lɔƒo. Esime Yehowa na Amos kpɔ “kutsetse ɖiɖi kusi” la, efia be Israel dukɔa ƒe nuwuɣi ɖo. Eya ta Mawu gblɔ na Amos be: “Nye dukɔ Israel ɖiɣi ɖo, nyemagatsɔe akee azɔ o.”\n1:1:3, 6, 9, 11, 13; 2:1, 4, 6. To si Yehowa ɖo be yeahe na Israel, Yuda, kple dukɔ ade siwo ƒo xlã wo la ŋutie wògblɔ le be: “Nyematsɔe akee o.” Ame aɖeke mate ŋu asi le Yehowa ƒe ʋɔnudɔdrɔ̃ nu o.—Amos 9:2-5.\n2:12. Mele be míaɖe dzi le mɔɖelawo, dzikpɔla mɔzɔlawo, dutanyanyuigblɔlawo, alo Betel ƒomea me tɔ dovevienuawo ƒo be woaɖe asi le ɣeyiɣiawo katã ƒe subɔsubɔdɔ si wɔm wole la ŋu bena woanɔ agbe abe ale si ko ame sia ame nɔnae ene o. Ke boŋ, ele be míade dzi ƒo na wo be woayi woƒe dɔ nyui la wɔwɔ dzi.\n3:8. Abe ale si ko dzata ƒe gbeɖeɖe doa ŋɔdzi na ame ene la, Amos se le eɖokui me be ele na ye be yeaɖe gbeƒã esime wòsee Yehowa ɖe gbe be: “Yi ɖagblɔ nya ɖi ɖe nye dukɔ Israel ŋu.” (Amos 7:15) Ele be mawuvɔvɔ̃ naʋã mí míaɖe gbeƒã Fiaɖuƒegbedeasia dzonɔamemetɔe.\n3:13-15; 5:11. Le Yehowa ƒe kpekpeɖeŋu me la, Amos si nye lãkplɔvi tsɛ la te ŋu “ɖi ɖase” na ame siwo ɖe dzi ɖi bɔkɔɔ le woƒe kesinɔnu geɖewo ta. Nenema kee, aleke kee gbeƒãɖeɖe le nuto aɖe me asẽe o, Yehowa ate ŋu adzra míawo hã ɖo míasu te hena Fiaɖuƒegbedeasia gbɔgblɔ.\n4:6-11; 5:4, 6, 14. Togbɔ be woxlɔ̃ nu Israel viwo enuenu eye ‘wogbe tɔtrɔ’ ɖe Yehowa ŋu hã la, woyi edzi gblɔ na wo be “[woadi] Yehowa, be [woanɔ] agbe.” Zi ale si Yehowa ɖe mɔ dzigbɔɖitɔe be nuɖoanyi vɔ̃ɖi sia gakpɔtɔ li ko la, ele be míaxlɔ̃ nu eme nɔlawo be woatrɔ ɖe Mawu ŋu.\n5:18, 19. Bometsitsi wònye na “amesiwo dzrom Yehowa ƒe ŋkeke la le,” evɔ womedzra ɖo ɖe eŋu o la. Ame ma tɔgbi le abe ŋutsu aɖe si si le dzata nu ɖado go sisiblisi, eye wòsi le sisiblisia nu ko da ɖui la ene. Nunya le ele be ‘míanɔ ŋudzɔ’ le gbɔgbɔ me ahanɔ dzadzraɖo ɖi ɣesiaɣi.—Luka 21:36.\n7:12-17. Ele be míatsɔ dzinɔameƒo aɖe gbeƒã Mawu ƒe gbedeasia vɔvɔ̃manɔmee.\n9:7-10. Blemafofo wɔnuteƒewo kple ame siwo Mawu ɖe tso Egipte la ƒe dzidzimeviwoe Israel viwo nye, gake esia mewɔe be Israel vi mawɔnuteƒeawo do kpo Kusi viwo ƒe agbenɔnɔ vloawo sɔsrɔ̃ o. Mawu si mekpɔa ame ŋku me o ƒe ŋudzedzekpɔkpɔ ɖe ame ŋu menɔa te ɖe ƒome si me ame tso dzi o, ke boŋ ‘eyama vɔvɔ̃ kple nu dzɔdzɔe wɔwɔ’ dzie wònɔa te ɖo.—Dɔwɔwɔwo 10:34, 35.\nNu Si Wòle Be Míawɔ\nMawu ƒe ʋɔnudɔdrɔ̃ Satana ƒe xexea ƒe ŋkeke la tu aƒe. Mawu kɔ eƒe gbɔgbɔa ɖe eƒe tadeagulawo dzi hedzra wo ɖo wosu te be woaxlɔ̃ nu ameƒomea ku ɖe eƒe ŋkeke si gbɔna ŋu. Ðe mele be míakpɔ gome le eme bliboe ahakpe ɖe amewo ŋu woava nya Yehowa bene ‘woayɔ eƒe ŋkɔ’ oa?—Yoel 3:4, 5.\nAmos xlɔ̃ nu be: “Milé fu vɔ̃, milɔ̃ nyui, eye mifɔ nya dzɔdzɔe ɖe tsitrenu le ʋɔnu.” (Amos 5:15) Esi Yehowa ƒe ŋkekea le aƒe tum la, nunya le eme be míana ƒomedodo kplikplikpli nanɔ mía kplii dome, eye míaɖe mía ɖokui ɖa tso xexe vɔ̃ɖi sia kple eƒe hadede gbegblẽwo gbɔ. Nufiame nyui siwo sɔ ɖe ɣeyiɣia nu kawoe nye esi le Biblia gbalẽ siwo nye Yoel kple Amos me na mí hena esia wɔwɔ!—Hebritɔwo 4:12.\nYoel gblɔ nya ɖi be: “Yehowa ƒe ŋkeke la tu aƒe”\nEle be míatsɔ dzinɔameƒo aɖe gbeƒã Mawu ƒe gbedeasia vɔvɔ̃manɔmee abe Amos ene\nƉoe Ɖe Amewo Ɖoe Ɖe Amewo Nya Vevi Siwo Tso Yoel Kple Amos Ƒe Agbalẽawo Me\nw07 10/1 axa 12-15


Gbetakpɔxɔ Habɔbɔa Ƒe Gilead Biblia Suku—Klas 136 Lia Ƒe Sukunuwuwɔnawo\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Dangme Danish Dutch Estonian Eŋlisi Eʋegbe Finnish Franse Georgian German Greek Haitian Creole Hiligaynon Hungarian Iloko Indonesian Italian Japanese Kabyle Kannada Kinyarwanda Kirghiz Kirundi Korean Krio Lithuanian Malagasy Malay Mingrelian Norwegian Oromo Otomi (Mezquital Valley) Polish Portuguese Portuguese (Portugal) Romanian Russian Sepedi Serbian Serbian (Roman) Sesotho (Lesotho) Setswana Sinhala Slovak Slovenian Spanish Swahili Swedish Tagalog Tahitian Tajiki Tankarana Tarascan Telugu Thai Totonac Tsonga Turkish Tzeltal Tzotzil Ukrainian Valencian Vezo Welsh Xhosa Zulu\nGilead Biblia suku ƒe klas 136 lia delawo wu suku nu le Memleɖa, March 8, 2014 dzi. Suku sia xɔ ɣleti atɔ̃ eye sukuviawo ku kutri vevie. Yehowa Ðasefowo ƒe gbeƒãɖela bibiwo xɔ hehe le suku sia me be woagabi ɖe gbeƒãɖeɖe me wu eye woado ŋusẽ wo nɔvi Ðasefo bubuwo ƒe xɔse. Ame 11,548 aɖewo kpɔ gome le sukunuwuwɔnaa sia me, wo dometɔ aɖewo de wɔnaa wɔƒe le Yehowa Ðasefowo ƒe hehenaƒe si le Patterson le New York eye ame bubuwo hã nɔ ekpɔm enumake to videokadodowo dzi le Canada, Jamaica, Puerto Rico kple United States (États-Unis).\n‘Mina Tamesusu Ƒe Nɔnɔme Sia Nanɔ Mia Me.’ Yehowa Ðasefowo ƒe Dɔdzikpɔha me tɔ David Splane si nye wɔnaa ƒe zimenɔla la tu eƒe ŋgɔdonyawo ɖe Filipitɔwo 2:5-7 dzi, eƒe akpa aɖe gblɔ be: “Mina tamesusu ƒe nɔnɔme sia si nɔ Kristo Yesu me la nanɔ miawo hã mia me.” Esime Yesu nɔ anyigba dzi la metsi dzi ɖe eƒe ɖoƒe ŋu o, ke boŋ ebɔbɔ eɖokui hewɔ geɖe le Mawu ƒe dɔa me.\nLe kpɔɖeŋu me, le tetekpɔ ɖe sia ɖe si Abosam tsɔ ɖo Yesu ŋkume me la, Yesu gblɔna be “woŋlɔ ɖi be” tsɔ tsia eƒe tetekpɔa nu. Eyɔ nya sia tso nuƒo aɖe si Mose ƒo na Israel-dukɔa la me. (Mateo 4:4, 7, 10; 5 Mose 6:13, 16; 8:3) Togbɔ be Yesu ate ŋu aƒo nu le eya ŋutɔ ƒe ŋusẽ me abe Mawu ƒe Amesiamina ene hã la, ekpɔ ŋudzedze ɖe dɔ si Mose wɔ la ŋu ɖokuibɔbɔtɔe. Nenema kee wòle be míakpɔ ŋudzedze ɖe amewo ƒe agbagbadzedzewo ŋu eye míalɔ̃ faa akafu wo.\nNɔviŋutsu Splane te gbe ɖe ale si Yesu ɖe tamesusu ƒe nɔnɔme nyui fia le eƒe hehexɔxɔ le anyigba dzi ƒe nuwuwu la hã dzi. Yesu do gbe ɖa be: “Medo wò ɖe dzi le anyigba dzi, esi mewu dɔ si nètsɔ nam be mawɔ la nu. Eya ta Fofo, tsɔ ŋutikɔkɔe si nɔ asinye le gbɔwò hafi xexea va dzɔ la dom ɖe dzi le ɖokuiwò gbɔ.” (Yohanes 17:4, 5) Yesu mebia be woana mɔnukpɔkpɔ bubuwo ye o. Nu si ko wòbiae nye be woagaɖo ye yeƒe ɖoƒe tsãtɔ alo ‘agatsɔ yeƒe dɔ xoxoa na ye’ ne yetrɔ yi dziƒo. Ele be Gilead-sukudelawo hã nasrɔ̃ Yesu ahana woƒe susu nanɔ dɔ si wode wo si la ŋu ke menye ɖoƒe ŋu o. Eye ne womena mɔnukpɔkpɔ bubuwo wo ne wotrɔ yi woƒe dɔwo gbɔ o hã la, mɔnukpɔkpɔ si le wo si xoxo la adze wo ŋu.\n“Vɔsa Si Mave Mi O.” Dɔdzikpɔha ƒe Nufiafia Kɔmiti ƒe kpeɖeŋutɔ William Malenfant de dzi ƒo na sukuviawo be woasrɔ̃ ɖokuitsɔtsɔsavɔ ƒe kpɔɖeŋu si Paulo ɖo. Le esi Paulo ƒe susu nanɔ nu siwo wòtsɔ sa vɔe le Mawu ƒe subɔsubɔdɔa wɔwɔ me dzi teƒe la, egblɔ boŋ be: “Meŋlɔa nu siwo le megbenye la be, eye mele nu siwo le ŋgɔnye la minyam, mele ʋiʋlim ɖo ta taɖodzinu . . . la gbɔ.”—Filipitɔwo 3:13, 14.\nNe vɔ siwo sukuviawo sana mevea wo o la, ke wole mawusubɔla wɔnuteƒe siwo nɔ anyi le blema kple egbea siaa srɔ̃m. Nɔviŋutsu Malenfant he susu yi nya aɖe si Nɔvinyɔnu Clara Gerber Moyer, si te Yehowa subɔsubɔ tso eƒe ɖevime gblɔ la dzi. Nɔvinyɔnua ŋlɔ bena: “Mɔnukpɔkpɔ gãe wònye nam be mele Mawu subɔm ƒe 80 kple edzivɔwoe nye esia—gake mevem kpɔ o! Ne ɖe magate ŋu atrɔ ayi ɖevimea, magasubɔe nenema pɛpɛpɛ.”\n“Mi Kple Mawudɔlawo Miɖe Gbeƒã Fiaɖuƒea Eye Miwɔe Abe Mawudɔlawo Ene.” Dɔdzikpɔha me tɔ Gerrit Lösch kpe ɖe sukuviawo ŋu wode dzesi mɔnukpɔkpɔ tɔxɛ eve siwo sua ame siwo ɖea gbeƒã la si. Gbã la, wowɔa dɔ abe mawudɔlawo ene ne wole gbeƒã ɖem Fiaɖuƒenya nyuia, elabena woate ŋu aɖe Hebrigbe si wozã le Biblia me la me nya si gɔme woɖe be “mawudɔla” gɔme be “dɔla.” Evelia, sukuviawo ɖea gbeƒã nya nyui la le mawudɔlawo ƒe mɔfiafia te abe ale si wònɔ le Filipo gome ene.—Dɔwɔwɔwo 8:26-35.\nNɔviŋutsu Lösch gblɔ nuteƒekpɔkpɔ siwo su Yehowa Ðasefowo si le woƒe Fiaɖuƒegbeƒãɖeɖedɔa me la dometɔ geɖe. Le kpɔɖeŋu me, Ðasefo aɖe si le Mexico si ŋkɔe nye Gabino meƒoa ʋɔtru na amewo wòwua zi eve ne ele gbeadzi o. Gake eƒo ʋɔtru aɖe ya zi ene sɔŋ. Ŋutsu aɖe do va ʋu ʋɔtrua, eye wògblɔ na Gabino be ɖeko yebe yeawu ye ɖokuie nye ema wòƒo ʋɔtrua na ye. Ŋutsua gblɔ be: “Esi nèƒo ʋɔtrua zi enelia la, ka nɔ kɔ nam. Gake meɖe kaa le kɔ va ʋu ʋɔtrua na wò. Akpe na wò be mèna ta o. Ðe nèna taa, anye ne mede ka ve na ɖokuinye.”\nTogbɔ be nuteƒekpɔkpɔ siawo dometɔ aɖewo ate ŋu anye nu dogoɖenunuwo hã la, míenyae be wo dometɔ geɖe menye nu dogoɖenunuwo o. Ke boŋ wonye kpeɖodzi be mawudɔlawo le mɔ fiam gbeƒãɖeɖedɔ si wɔm míele le xexea me godoo la.—Nyaɖeɖefia 14:6.\n“Woayra Bubume La.” Gilead sukunufiala Michael Burnett zã Yabez, Yuda ƒe dzidzimevi, si ŋu ‘bubu nɔ wu nɔviawo’ ƒe kpɔɖeŋu le eƒe nuƒoa me. Yabez do gbe ɖa na Mawu be: “Oo ne nàhayram, àkeke nye anyigba la ɖe enu, eye wò asi nanɔ kplim, eye nàkpɔ tanye tso vɔ̃ me!”—1 Kronika 4:9, 10.\nSukuviawo ate ŋu asrɔ̃ Yabez ƒe kpɔɖeŋu nyui ma ne wodo gbe ɖa bia nu si koŋ wohiã, vevitɔe nye be woabia Mawu be wòakpe ɖe yewo ŋu yewoaɖo taɖodzinu si tae wona hehe yewo le Gilead sukua me la gbɔ. Asɔ hã be woabia Mawu be wòakpɔ yewo ta tso vɔ̃ me, menye be vɔ̃ naƒo asa na yewo keŋkeŋ o, ke boŋ be nu siwo adzɔ ɖe yewo dzi la magana yewoase veve ale gbegbe be yewoadzudzɔ esubɔsubɔ o. Mawu ɖo Yabez ƒe gbedodoɖaa ŋu, eye aɖo Gilead-sukuviawo hã tɔ ŋu.\n“Mina Miaƒe Dzo La Nanɔ Bibim.” Gilead sukunufiala Mark Noumair si ganye Nufiafia Kɔmiti ƒe kpeɖeŋutɔ hã ƒo nuƒo si wòtu ɖe 1 Tesalonikatɔwo 5:16-19 dzi. Abe ale si ko dzo ŋutɔŋutɔ hiãna na nake, ya kple dzoxɔxɔ hafi wòate ŋu anɔ bibim ene la, sukuviawo hã hiã nu etɔ̃ aɖewo be woatsɔ ana be dzo si le wo me ɖe gbeƒãɖeɖedɔa ŋu nayi edzi anɔ bibim.\nNu gbãtɔ, “dzi nadzɔ mi ɖaa.” (1 Tesalonikatɔwo 5:16) Dzi ate ŋu adzɔ sukuviawo ne wodea ŋugble tso yayra siwo dona tso Yehowa ƒe ŋudzedzekpɔkpɔ ɖe wo ŋu me la ŋu. Dzidzɔ sia ana be dzo nanɔ wo me ɖe dɔa ŋu. Nu evelia, “minɔ gbedodoɖa dzi ɣeawokatãɣi.” (1 Tesalonikatɔwo 5:17) Gbedodoɖa le abe ya si nana be dzo léna ene. Ele be míana míaƒe gbedodoɖawo nadidi to míaƒe dzimenyawo gbɔgblɔ na Mawu me. Nu etɔ̃lia, “mida akpe ɖe nu sia nu ta.” (1 Tesalonikatɔwo 5:18) Dzi siwo me akpedada yɔ fũu nana mí kple Yehowa kpakple mía nɔviwo dome nɔa nyuie. Nɔviŋutsu Noumair gblɔ be: “Miyi edzi mianɔ nɔnɔme nyoameŋu si nye ŋudzedzekpɔkpɔ ɖe ame ŋu ɖem fia, si to vovo na nɔnɔme maɖɔʋu si nye nyahehe ɖe ame ŋu.”\n“Mikpe Ðe Dziƒowo Ŋu Miakafu Yehowa.” Sam Roberson, teokrasisuku ƒe nufiala tsɔ Biblia me nyagbɔgblɔ siwo ɖee fia be ɣe, ɣleti kple ɣletiviwo kafua Yehowa dze eƒe nuƒoa gɔme. (Psalmo 19:1; 89:37; 148:3) Egblɔ be mɔnukpɔkpɔ su sukuviawo hã si wokafu Yehowa eye wòna wowɔ nuteƒekpɔkpɔ siwo su wo si le gbeadzisubɔsubɔdɔa me ƒe wɔwɔfiawo. Le kpɔɖeŋu me, esi sukuviawo dometɔ ɖeka tɔ ʋu si kum wònɔ ale be ŋutsu si le bunɔkeke me natso mɔa me la, ŋutsua da akpe na sukuvia eye sukuvia hã da akpe nɛ. Eya kple ŋutsua woɖo dze vie eye ŋutsua lɔ̃ be wòava srɔ̃ Biblia kpli ye. Esi Gilead-sukuvia yi ɖasrɔ̃ nu kple ŋutsua le kwasiɖa siwo kplɔe ɖo me la, ete ŋu ɖe gbeƒã na ame siwo va kpɔa ŋutsua ɖa dometɔ geɖe. Mlɔeba edze nusɔsrɔ̃ gɔme kple ame adre bubuwo le esi eya kple ŋutsua woɖo dze zi gbãtɔ ma ta.\n“Mawu Ƒe Hehenana Nena Miasẽ Ŋu.” Donald Gordon si nye Agbalẽtata Kɔmiti ƒe kpeɖeŋutɔ bia gbe srɔ̃tɔ ene aɖewo siwo nye suku sia delawo. Nɔvi siwo wòbia gbee la dometɔ ɖeka gblɔ be wote gbe ɖe Efesotɔwo 3:16-20 dzi le suku bliboa me. Esia kpe ɖe sukuviawo ŋu ‘wosẽ ŋu’ to wo ɖokuiwo bɔbɔ, ale si wona amewo tea ŋu tena ɖe wo ŋuti bɔbɔe kple ale si wokpɔnɛ dzea sii be dɔ geɖe gale Yehowa si na Ðasefo ɖe sia ɖe me. Nɔvinyɔnuawo dometɔ ɖeka gblɔ be yekpɔ ŋudzedze ɖe ale si Gilead sukua ƒe nufiala de dzi ƒo na sukuviawo be womeganɔ abe tɔmelã gã aɖe si le tsi sue aɖe me le agba sue aɖe me ene si awɔe be womagate ŋu atsi o la ene o, ke boŋ be woanɔ abe tɔmelã sue aɖe si le tsi gbanaa aɖe me ene. Egblɔ be: “Nu si mesrɔ̃ tso emee nye be ne mewɔa ɖokuinye suetɔ le Yehowa ƒe habɔbɔa me la, akpe ɖe ŋunye matsi le gbɔgbɔ me.”\n“Ðo Ŋku Dzinye, Hena Nye Nyui.” Dɔdzikpɔhaa me tɔ Mark Sanderson ye ƒo wɔnaa ƒe nuƒo vevitɔ, eye wòtu eƒe tanya ɖe gbe si Nehemiya do ɖa be “Oo nye Mawu, ɖo ŋku dzinye, hena nye nyui” la dzi. (Nehemiya 5:19; 13:31) Menye ɖe Nehemiya nɔ vɔvɔ̃m be Yehowa aŋlɔ ye ŋutɔ alo dɔ siwo yewɔ nɛ la be o. Ke boŋ ɖe wònɔ Mawu biam be wòaɖo ŋku ye dzi lɔlɔ̃tɔe ahayra ye.\nNenema kee sukuviawo hã ate ŋu aka ɖe edzi be Yehowa aɖo ŋku yewo dzi hena nyui ne wowɔ ɖe nu vevi siwo wosrɔ̃ le Gilead sukua me dzi. Le kpɔɖeŋu me, ele be woana ale si wolɔ̃ Yehowa kple dzi blibo nanye susu vevitɔ si tae subɔnɛ ɖo. (Marko 12:30) Abraham lɔ̃ Yehowa kple eƒe dzi blibo eye Mawu ɖo ŋku edzi lɔlɔ̃tɔe. Esi Abraham ku ƒe akpe geɖewo megbe gɔ̃ hã la, Mawu yɔe be “xɔ̃nye.”—Yesaya 41:8.\nNɔviŋutsu Sanderson xlɔ̃ nu sukuviawo be woalɔ̃ wo haviwo, vevietɔ woƒe haxɔsetɔwo. (Marko 12:31) Ele be woatso akpe ɖe ame siwo hiã kpekpeɖeŋu la ŋu abe ale si Samariatɔ havilɔ̃la si wɔ “eɖokui havi na ame si dze adzodalawo si me” wɔe ene. (Luka 10:36) Egblɔ Nɔviŋutsu Nicholas Kovalak si de Gilead sukua kpɔ eye wònye nutome gã dzikpɔla ƒe nuteƒekpɔkpɔ tsɔ te gbe ɖe nya sia dzi. Wonya Nɔviŋutsu Kovalak nyuie be edoa vivi ɖe ame ŋu helɔ̃a amewo. Exlɔ̃ nu nutome sue dzikpɔla aɖe kple srɔ̃a kpɔ be woado vevie nu le subɔsubɔdɔa me kple nya siawo be, “Mitso ɖe dɔ ŋu le ŋkekea me kaba, le kwasiɖa me kaba, le ɣletia me kaba, le ƒea me kaba.” Esi wòlé ŋku ɖe nɔvinyɔnua ŋu ŋkeke ʋɛ aɖewo megbe la, egblɔ na nɔvinyɔnua be: “Migatsi dzi ɖe aɖaŋu ma si meɖo na mi va yi la ŋu o. Èle dɔ geɖe wɔm xoxo. Gbɔ dzi ɖi ɖe dɔa ŋu ale be nàwɔe eteƒe nadidi.” Aɖaŋu sia si wòɖo na nɔvinyɔnua dɔmenyotɔe la kpe ɖe nɔvinyɔnua ŋu wòyi edzi wɔ ɣeyiɣiawo katã ƒe subɔsubɔdɔa ƒe geɖe.\nMlɔeba la, Nɔviŋutsu Sanderson de dzi ƒo na sukuviawo be woadze agbagba aɖo taɖodzinu si le hehe si woxɔa ŋu la gbɔ to nufiafia kple hehenana amewo me. (2 Timoteo 2:2) Ne wowɔ dɔ si wode wo si la, woate ŋu ado ŋusẽ nɔviawo ahana woali ke, eye esia ana be Yehowa naɖo ŋku wo dzi hena nyui.—Psalmo 20:1-5.\nNyataƒoƒo. Esi sukuviawo xɔ woƒe ɖaseɖigbalẽwo vɔ la, wo dometɔ ɖeka xlẽ lɛta si klas la ŋlɔ tsɔ ɖe ŋudzedzekpɔkpɔ fiae. Sukuviawo dometɔ wuiatɔ̃ dzi hadzidzi 123 si ƒe tanyae nye, “Alẽkplɔlawo—Nunana Siwo Nye Amewo” tso Midzi Ha Na Yehowa ƒe hadzigbalẽa me.\nGilead Suku Ƒe Klas 136 Lia\nAcuba, Elvie kple Francis\nAttoh, Abigail kple Stephen\nBazié, Andrea kple Jules\nByun, Ha-young kple Joon-soo\nEbiti, Grace kple Archibong\nGathuru, Sandi kple Musa\nGil, Rosanna kple Leonardo\nGochera, Rumbidzai kple Vimbai\nGonzález, Stacie kple Jorge\nHandal, Karina kple Mauricio\nIspiryan, Bela kple Artur\nKadim, Çiçek kple Ercüment\nLesch, Susanne kple Alexander\nNgidi, Debrah kple Joseph\nPringle, Karolina kple Rémy\nPuangpairod, Karina kple Narit\nRao, Sujata kple Krishna\nRazafinarivo, Harinirina kple Alain\nRodulfa, Everly kple Leynard\nSivulskiy, Raisa kple Pavel\nVondráček, Jana kple Tomáš\nVoskanyan, Michal kple Artur\n^ mm. 23 Menye sukunuwulawo katã ƒe ŋkɔe dze o.\nWoƒe ƒe le mama dedie nu: 38.5\nƑe ale si nu va yi tso esime woxɔ nyɔnyrɔ: 21.4\nƑe si wole ɣeyiɣiawo katã ƒe subɔsubɔdɔa wɔm le mama dedie nu: 17.2\nDukɔ siwo me wotso ƒe xexlẽme: 23 *\n^ mm. 53 Menye dukɔ ɖe sia ɖee dze le anyigbatata dzi o.\nGilead Suku Ƒe Klas 136 Lia Ŋu Nya Veviwo


GBE BUBU Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Hungarian Igbo Indonesian Italian Japanese Korean Latvian Lithuanian Myanmar Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Turkish Ukrainian Urdu\nETSO NYƆ! ŊLƆLA SI LE INDIA GBƆ\nAleke woawɔ Ladakh-nyigba mawɔnu si le India ƒe dziehe nutome wòazu anyigba wɔnu? Nyabiabia ma ɖu ta na Tsewang Norphel si nye mɔdodoɖaŋunyala aɖe si xɔ dzudzɔ. June mee tsi siwo tsana tsoa Himalaya-towo tame sno siwo zu tsikpe gãwo me la dzea egɔme le, ke menye April me si tsi medzana nyuie o eye agbledelawo nɔa tsi dim be yewoade yewoƒe agblemenuwo la o. Norphel do susu nyui aɖe ɖa: Be woawɔe tsikpeawo naɖiɖi va agame, afisi woate ŋu atrɔ zu tsi le le ɣleti siwo ado ŋgɔ me le ƒea me.\nIndiatɔwo ƒe magazine The Week gblɔ be Norphel kple eƒe amewo ɖe tsimɔ gã si didi meta 200 eye wotrɔ mɔ na toa dzi tɔsisi aɖe wòto eme; woɖe tsimɔ suesue 70 bubuwo ɖe tsimɔ gã la ŋu. Tsimɔ siawo me tsi anɔ tsatsam vivivi eye womagaɖi abu sesĩe tso toawo dzi o, si ana woazu tsikpe hafi ava aɖo kpe siwo woɖo wòzu glikpɔ si le toa ƒe agunu gbɔ. Ʋɛʋɛʋɛ la, tsikpeawo va lia kɔ ɖe glikpɔa ŋu eye wotsyɔa edzi mlɔeba. Esi tsikpea le afisi toa ɖoa vɔvɔli ɖo ta la, le April me, esime dzoxɔxɔ nu sẽna koe tsikpea zua tsi ale be wònaa tsi agbledela siwo hiã nɛ vevie.\nÐe ame ŋutɔ ƒe tsikpewɔwɔ ƒe susu si wodo ɖa la dze edzia? Le nyateƒe me, susu si Norphel do ɖa la sɔ ale gbegbe be wowɔ tsikpexaɖoƒe mawo tɔgbe ewo xoxo ɖe Ladakh, eye wogale ɖoɖo wɔm ɖe bubuwo ŋu. Wote ŋu kpɔa tsi si ade lita miliɔn 34 le tsikpexaɖoƒe siawo dometɔ ɖeka si wotu ɖe toa ƒe afisi ƒe kɔkɔmee nye meta 1,372 la me. Ho nenie wogblẽna ɖe eŋu? The Week la gblɔ be: “Tsikpexaɖoƒe tutu xɔna abe ɣleti eve ene eye wozãa ga Rs 80,000 [$1,860], si ƒe akpa gãtɔ nyea ga si woxena na dɔa wɔlawo la ɖe eŋu.”\nÐikekemanɔmee la, ete ŋu ɖea vi geɖe ne wozã amegbetɔ ƒe sidzedze ɖe dɔ nyuiwo wɔwɔ ŋu. Bu nusiwo ameƒomea ate ŋu awɔ le Mawu ƒe Dziƒofiaɖuƒea ƒe mɔfiafia te ŋu kpɔ ko. Biblia do ŋugbe be: “Gbegbe kple gbedadaƒo akpɔ dzidzɔ, tagba atso aseye, eye wòaƒo se abe dzogbenya ene. . . . Tɔ ŋɔ tso gbegbe, eye tɔʋu tso tagba.” (Yesaya 35:1, 6) Dzidzɔ kae nye si wòanye be nàkpɔ gome le atsyɔ̃ɖoɖo na anyigba la ƒe dɔ sia me!\nƉoe Ɖe Amewo Ɖoe Ɖe Amewo Anyigba Mawɔnu Tɔtrɔ Wòazu Anyigba Wɔnu\ng01 4/8 axa 31


Yometiti Na Wokpɔ Dzidziɖedzi le Antioxia\nGbetakpɔxɔ—Tata Si Míesrɔ̃na | July 15, 2000\nGBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Curaçao) Polish Portuguese Rarotongan Romanian Samoan Sepedi Setswana Shona Slovak Slovenian Spanish Sranantongo Swahili Swedish Thai Turkish Ukrainian Urdu Vietnamese Zulu\nESI Yesu ƒe nusrɔ̃lawo yometiti nu va sẽ ɖe edzi le Stefano ƒe xɔsetaku megbe la, wo dometɔ geɖe si yi Yerusalem. Teƒe siwo wosi yi dometɔ ɖekae nye Antioxia, le Siria, si le dziehe gome eye egbɔ didi kilometa 550. (Dɔwɔwɔwo 11:19) Nusiwo va dzɔ le afima emegbe kpɔ ŋusẽ ɖe Kristotɔwo ƒe ŋutinya bliboa katã dzi. Be míate ŋu ase nusi dzɔ gɔme la, anyo be míanya nu sue aɖe tso Antioxia ŋu.\nNe míaƒo nu tso Roma Fiaɖuƒea me dugãwo, woƒe lolome, dzidzedzekpɔkpɔ, kple vevienyenye ŋu la, Roma kple Alexandria koe ƒo Antioxia ta. Siria dugã sia kpɔ ŋusẽ ɖe Mediterranea ƒe dzieheɣedzeƒe kpa dzi. Antioxia (si woyɔna egbea be Antakya, le Turkey) nɔ Orontes Tɔsisi si dzi tɔdziʋuwo te ŋu tona yia eƒe melidzeƒe, si nye Seleukia Pieria, si gbɔ didi kilometa 32 la to. Ekpɔ ŋusẽ ɖe asimɔ veviawo dometɔ ɖeka si to Roma kple Tigris kpakple Frat Balia me la dzi. Esi wònye asitsaƒe xɔŋkɔ aɖe ta la, etsa asi kple fiaɖuƒe bliboa eye ame ƒomevi ɖesiaɖe tsɔa subɔsubɔhawo ŋu nyawo tsoa Roma fiaɖuƒea ƒe akpa sia akpa vaa emee.\nHelatɔwo ƒe subɔsubɔ kple xexemenunya de dzi le Antioxia. Gake ŋutinyaŋlɔla Glanville Downey gblɔ be: “Le Kristo ŋɔli la, le esi amewo nɔ subɔsubɔ si akpɔ ta na woƒe kuxiwo eye wòana woƒe mɔkpɔkpɔwo nava eme dim ta la, vivimeha xoxoawo me nɔnɔ kple xexemenunyawo dzi xɔxɔ se va kpo ɖe ame ŋutɔ gbɔ.” (A History of Antioch in Syria) Yuda-subɔsubɔ ƒe mawuɖekasubɔsubɔ, kɔnuwɔwɔwo, kple eƒe gɔmeɖosewo dze ame geɖe ŋu.\nYudatɔwo ƒe hatsotso gã aɖe nɔ Antioxia tso esime wotso dua le ƒe 300 D.M.Ŋ. me. Wobu akɔnta be woanɔ ame 20,000 vaseɖe 60,000, si nye dua me nɔlawo ƒe alafa memama 10 kple edzivɔ. Ŋutinyaŋlɔla Josephus gblɔ be Seleukia ƒiaƒomea me fiawoe de dzi ƒo na Yudatɔwo be woava nɔ dua me, eye wona dukɔmevinyenye ƒe gomenɔamesi wo. Le ɣeyiɣi ma me la, Hebri Ŋɔŋlɔawo nɔ Helagbe me. Esia de dzo amesiwo nɔ mɔ kpɔm na Yudatɔwo ƒe Mesia la me. Le esia ta la, wowɔ trɔ̃subɔla geɖe wozu Yudatɔwo le Helatɔwo dome. Esiawo katã wɔe be Antioxia zu afisi woate ŋu awɔ Kristotɔ nusrɔ̃lawo le.\nGbeƒãɖeɖe na Trɔ̃subɔlawo\nYesu yomedzela siwo yome woti eye woka hlẽ tso Yerusalem dometɔ akpa gãtɔ ƒo nu tso woƒe dzixɔsewo ŋu na Yudatɔwo ɖeɖeko. Gake le Antioxia la, nusrɔ̃la siwo tso Kipro kple Kirene la ƒo nu na “Helatɔwo.” (Dɔwɔwɔwo 11:20) Togbɔ be wonɔa gbeƒã ɖem na Yudatɔ Helagbedolawo kple trɔ̃subɔla zu Yudatɔwo tso ƒe 33 M.Ŋ. ƒe Pentekoste dzi ke hã la, edze abe ɖe gbeƒãɖeɖe le Antioxia nye nu yeye ene. Menye Yudatɔwo ɖeɖekoe woɖe gbeƒã na o. Le nyateƒe me la, Trɔ̃subɔdukɔ me tɔ Kornelio kple eƒe ƒomea zu nusrɔ̃lawo xoxo. Gake ŋutegae tso Yehowa gbɔ hafi apostolo Petro te ŋu xɔe se be esɔ be woaɖe gbeƒã na Trɔ̃subɔlawo, alo dukɔ bubu me tɔwo.—Dɔwɔwɔwo 10:1-48.\nLe du si me Yudatɔwo ƒe nuto gãwo le ɣeyiɣi didi aɖe eye dzre gã aɖeke menɔ Yudatɔwo kple Trɔ̃subɔlawo dome o me la, wonɔ gbeƒã ɖem na amesiwo menye Yudatɔwo o ale be wonɔ nyanyuia xɔm. Edze ƒã be nɔnɔme si sɔ be woakpɔ dzidzedze alea nɔ Antioxia, eye ‘ame geɖewo zu xɔsetɔwo.’ (Dɔwɔwɔwo 11:21) Eye ne trɔ̃subɔla zu Yudatɔ siawo va zu Kristotɔwo la, wosua te be woate ŋu aɖe gbeƒã na Trɔ̃subɔdukɔ me tɔ siwo gakpɔtɔ le trɔ̃wo subɔm.\nEsi hame si le Yerusalem se dzidziɖedzi si kpɔm wonɔ le Antioxia ŋu nya la, wodɔ Barnaba ɖa be wòaɖa ku eme. Tiatia ma nye esi me nunya kple lɔlɔ̃ nɔ. Enye Kiprotɔ, abe alesi wòle le amesiwo dze gbeƒãɖeɖe na amesiwo menye Yudatɔ o la gome ene. Barnaba anya ɖe dzi ɖi le Trɔ̃subɔla siwo nɔ Antioxia la dome. Woawo hã anya bu eyama be etso nuto ɖeka me kpli yewo. * Ate ŋu ase dɔ si wɔm wole la gɔme. Eyata ‘esi wòva, eye wòkpɔ Mawu ƒe amenuvevea la, dzi dzɔe, eye wòde dzi ƒo na wo katã bena, woanɔ Aƒetɔ la gbɔ kple tameɖoɖo blibo,’ eye “wotsɔ ameha gã aɖe kpe ɖe Aƒetɔ la ŋu.”—Dɔwɔwɔwo 11:22-24.\nŊutinyaŋlɔla Downey gblɔ be: “Nusiwo na dɔ gbãtɔ si wowɔ le Antioxia kpɔ dzidzedze anye be mehiã be dutanyanyuigblɔla siawo navɔ̃ Yudatɔ zazɛ̃nyahelawo le dugã sia me abe alesi wodo go wo le Yerusalem ene o; eye be aʋafiae nɔ du ma, si nye Siria ƒe fiadu la dzi ɖum, eyata wowɔna ɖe hadome ɖoɖowo dzi ŋutɔ, eye nuvlowɔhawo ƒe ʋunyaʋunyawɔwɔ mebɔ abe alesi wònɔ le Yerusalem, afisi wòdze abe ɖe Yudea dzi ɖulawo mete ŋu tsi Yudatɔ zazɛ̃nyahelawo nu (le ɣeyiɣi sia teti ya me o) ene o.”\nLe nɔnɔme deamedzi sia si me dɔ geɖe li woawɔ me la, Barnaba anya kpɔe dze sii be ehiã be woakpe ɖe ye ŋu, eye eƒe susu yi exɔlɔ̃ Saul dzi. Nukatae wònye Saul, alo Paulo, dzi koe eƒe susu yi? Anɔ eme be le esi togbɔ be Paulo menye apostolo 12-awo dometɔ ɖeka o hã la, woɖoe wònye apostolo na trɔ̃subɔlawo tae. (Dɔwɔwɔwo 9:15, 27; Romatɔwo 1:5; Nyaɖeɖefia 21:14) Eyata Paulo dze nyuie anye hadɔwɔla le gbeƒãɖeɖe nyanyuia le Trɔ̃subɔlawo ƒe du si nye Antioxia me. (Galatiatɔwo 1:16) Eyata Barnaba yi Tarso, di Saul, hekplɔe va Antioxia.—Dɔwɔwɔwo 11:25, 26; kpɔ aɖaka si le axa 26-7.\nWoyɔ Wo be Kristotɔwo le Mawu ƒe Mɔfiafia Nu\nBarnaba kple Saul tsɔ ƒe blibo ɖeka ‘fia nu ameha gã aɖe, eye Antioxiae woyɔ nusrɔ̃lawo le Mawu ƒe mɔfiafia nu gbã be Kristotɔwo.’ Manɔ eme be Yudatɔwoe nye ame gbãtɔ siwo yɔ Yesu yomedzelawo be Kristotɔwo (le Helagbe me) alo Mesiatɔwo (le Hebrigbe me) o, elabena wogbe Yesu be menye Mesia, alo Kristo o, eyata womayɔ eyomedzelawo be Kristotɔwo wòafia be yewobui nenema o. Ame aɖewo susui be trɔ̃subɔlawoe anya tsɔ megbeŋkɔ na wo be Kristotɔwo wòanye fewuɖuɖu alo alɔmeɖeɖe ko. Gake Biblia ya ɖee fia be Mawue na ŋkɔ wo be Kristotɔwo.—Dɔwɔwɔwo 11:26, NW.\nLe Kristotɔwo ƒe Hela Ŋɔŋlɔawo me la, wozãa dɔwɔnya si wozã kpe ɖe ŋkɔ yeyea ŋu si gɔme woɖena zi geɖe be “woyɔ” la na nusi gbɔ dzɔdzɔme tɔ ŋu, nusi nukala gblɔ, alo nusi tso Mawu gbɔ. Eyata agbalẽnyalawo ɖea egɔme be “woaka nu agblɔ nya ɖi,” “nusi Mawu gblɔ,” alo “be woade se alo ana nuxlɔ̃ame si tso Mawu gbɔ, be woafia nusi tso dziƒo.” Esi wònye be woyɔ Yesu yomedzelawo be Kristotɔwo “le Mawu ƒe mɔfiafia nu” ta la, ate ŋu anye be Yehowae fia mɔ Saul kple Barnaba be woana ŋkɔa wo.\nŊkɔ yeyea tsi wo ŋu. Womagate ŋu ayɔ Yesu ƒe nusrɔ̃lawo vodadatɔe gbeɖe azɔ be Yuda-subɔsubɔ ƒe kɔmama aɖe, si wòto vovo na kura, o. Kaka ƒe 58 M.Ŋ. naɖo la, Roma-dziɖuɖumegãwo nya amesiwo Kristotɔwo nye nyuie. (Dɔwɔwɔwo 26:28) Ŋutinyaŋlɔla Tacitus gblɔ be kaka ƒe 64 M.Ŋ. naɖo la, ameha siwo nɔ Roma hã nya ŋkɔa nyuie.\nYehowa Zãa Esubɔla Wɔnuteƒewo\nNyanyuia kpɔ dzidzedze nyuie le Antioxia. Yehowa ƒe yayra kple tame si Yesu ƒe nusrɔ̃lawo ɖo kplikpaa be yewoayi gbeƒãɖeɖedɔa dzi wɔe be Antioxia va zu ƒe alafa gbãtɔ me Kristotɔnyenye ƒe dɔwɔƒe vevi aɖe. Mawu zã hame si nɔ afima wònye afisi wotsona tsɔa nyanyuia yia dukɔ siwo le didiƒe me. Le kpɔɖeŋu me, Antioxiae nye afisi apostolo Paulo dze eƒe dutanyanyuigbɔgblɔ mɔzɔzɔ xɔŋkɔawo dometɔ ɖesiaɖe gɔme tsoe.\nLe egbeŋkekewo me la, dzonɔameme kple tameɖoɖo kplikpaa togbɔ be tsitretsiɖeŋuwo li hã de Kristotɔnyenye vavãtɔ ƒe takeke dzi nenema ke, eye wòna mɔnukpɔkpɔ ame geɖe be woase nyanyuia ahakpɔ ŋudzedze ɖe eŋu. * Eyata ne wotsi tre ɖe ŋuwò le esi nèdea tadedeagu vavãtɔ dzi ta la, nyae be Yehowa nya nusita wòɖe mɔ ɖe eŋu ɖo. Abe alesi wònɔ le ƒe alafa gbãtɔ me ene la, ele be woana mɔnukpɔkpɔ amewo egbea be woase nu tso Mawu ƒe Fiaɖuƒea ŋu eye woava eƒe akpa dzi. Ðewohĩ tame si nàɖo kplikpaa be yeayi edzi asubɔ Yehowa nuteƒewɔwɔtɔe koe anye nusi ahiã be wòakpe ɖe ame aɖe ŋu be nyateƒea ƒe sidzedze vavãtɔ nasu esi.\n^ mm. 9 Ne xexeame kɔ la, Kipro ƒukpoa dzena tso Casius To, si le Antioxia ƒe anyieheɣetoɖoƒe, dzi wokpɔna.\n^ mm. 18 Kpɔ Gbetakpɔxɔ, August 1, 1999, axa 9; Nyɔ!, May 8, 1999, axa 17-18; 1999 Yearbook of Jehovah’s Witnesses, axa 250-2.\n[Aɖaka/Nɔnɔmetata si le axa 26, 27]\n“Ƒe Siwo Me Womese” Saul “Ŋkɔ O”\nZI MAMLƐTƆ si woyɔ Saul ŋkɔ le Dɔwɔwɔwo ƒe agbalẽa me hafi wova kplɔe yi Antioxia abe ƒe 45 M.Ŋ. lɔƒo ene nye esi nugbe si woɖo be woawui le Yerusalem la medze edzi o eye haxɔsetɔwo ɖoe ɖe Tarso. (Dɔwɔwɔwo 9:28-30; 11:25) Gake ema nye ƒe asieke do ŋgɔ, le ƒe 36 M.Ŋ. me. Nuka wɔm wònɔ le ɣeyiɣi siawo me—ɣeyiɣi si woyɔ be ƒe siwo me womese Saul ŋkɔ o?\nEsi Saul tso Yerusalem la, eyi ɖe Siria kple Kilikia nutowo me, eye hame siwo le Yudea se be: “Amesi ti mía yome tsã la, gblɔa xɔse ƒe nyanyui si wògblẽ tsã la, fiana azɔ.” (Galatiatɔwo 1:21-23) Nyatakaka ma anya ku ɖe dɔ si Saul wɔ kple Barnaba le Antioxia ŋu, gake ɖikeke mele eme o be do ŋgɔ na ema gɔ̃ hã la, menɔ anyi dzro ko o. Kaka ƒe 49 M.Ŋ. naɖo la, hame geɖe nɔ Siria kple Kilikia. Ðeka nɔ Antioxia, gake ame aɖewo bui be dɔ siwo Saul wɔ le ƒe siwo me womenɔ eŋkɔ sem o lae na wote ŋu ɖo bubuwo.—Dɔwɔwɔwo 11:26; 15:23, 41.\nAgbalẽnyala aɖewo xɔe se be anye ɣeyiɣi ma mee nu wɔdɔɖeamedzi siwo dzɔ le Saul ƒe agbe me la dzɔ. Anye ne mate ŋu anɔ eme be esime wònɔ eƒe dutanyanyuigbɔgblɔdɔa wɔmee wòto nɔnɔme sesẽwo me abe ‘Kristo ƒe subɔla’ ene o. (Korintotɔwo II, 11:23-27) Ɣekaɣie Saul xɔ ƒoƒo 39 le Yudatɔwo si me zi gbɔ zi atɔ̃? Afikae woƒoe kple atiwo zi etɔ̃ le? Afikae wodee gaxɔ me zi “geɖe” le? Emegbe hafi wodee game le Roma. Nuŋlɔɖi ɖeka le mía si ku ɖe ɣeaɖeɣi si woƒoe hedee game ŋu—eyae nye le Filipi. Ke kpɔtɔeawo ya ɖe? (Dɔwɔwɔwo 16:22, 23) Nuŋlɔla aɖe gblɔ be le ɣeyiɣi sia me la, Saul nɔ “ɖase ɖim tso Kristo ŋu le ƒuƒoƒe siwo le Duta me ale gbegbe be subɔsubɔhaŋgɔnɔlawo kple dziɖuɖumegãwo siaa ti eyome.”\nSaul ɖo tɔdziʋu wògbã zi ene sɔŋ, gake ɖeka si dzɔ kplɔ nɔnɔme sesẽ siwo wòdo goe siwo wòyɔ le agbalẽ si wòŋlɔ na Korintotɔwo me ɖo ko ŋue Ŋɔŋlɔawo ƒo nu tsoe tsitotsito. (Dɔwɔwɔwo 27:27-44) Eyata anye be esime wònɔ mɔ siwo ŋuti míenya naneke le o zɔmee etɔ̃ bubuawo dzɔ ɖe edzi. Nusiawo dometɔ aɖe alo wo katã adzɔ le “ƒe siwo me womese eŋkɔ o.”\nWoɖɔ nudzɔdzɔ bubu si dze abe ɣeyiɣi sia mee wòanya dzɔ ene le Korintotɔwo II, 12:2-5. Saul gblɔ be: ‘Menya ame aɖe le Kristo me, anɔ ƒe wuiene enye esi si wotsɔ dzoe yi ɖe dziƒo etɔ̃lia me ke, yi ɖe Paradiso la me, eye wòse nya, siwo mele be wòagblɔ o, siwo womeɖe mɔ na ame, bene wòagblɔ o.’ Edze ƒã be Saul nɔ nu ƒom tso eɖokui ŋu. Esi wònye be ƒe 55 M.Ŋ. lɔƒoe wòŋlɔ nusia ta la, ƒe 14 akplɔ mí ayi ƒe 41 M.Ŋ., si nye “ƒe siwo me womese eŋkɔ o” la ƒe domedome.\nÐikeke mele eme o be ŋutega sia na numekɔkɔ tɔxɛ aɖe Saul. Ðe wòanye bene wòasu te anye ‘trɔ̃subɔlawo ƒe apostolo’ taea? (Romatɔwo 11:13) Ðe wòkpɔ ŋusẽ ɖe alesi wòva bua tamee, ŋlɔ nui, heƒo nui emegbe dzia? Ðe ƒe siwo tso Saul ƒe dzimetɔtrɔ kple esime woyɔe yi Antioxia dome na hehee be wòsu te na agbanɔamedzi siwo wòava dze ŋgɔe emegbe la tsɔtsɔa? Aleke ke míaɖo biabia mawo ŋui o, míate ŋu aka ɖe edzi be esi Barnaba yɔe be wòava kpe ɖe ye ŋu yewoaxɔ ŋgɔ na gbeƒãɖeɖedɔa wɔwɔ le Antioxia la, Saul si me dzo nɔ la su te blibo na dɔ sia wɔwɔ.—Dɔwɔwɔwo 11:19-26.\nEtame: Egbeŋkekea me Antioxia\nDome: Seleukia ƒe anyiehe\nEte: Seleukia ƒe Melidzeƒe\nƉoe Ɖe Amewo Ɖoe Ɖe Amewo Yometiti Na Wokpɔ Dzidziɖedzi le Antioxia\nw00 7/15 axa 24-27\nÐe Viɖe Geɖe Ate Ŋu Anɔ Wò Agbe Ŋua?\nAlesi Viɖe Geɖe Ate Ŋu Anɔ Wò Agbe Ŋui\nGbeƒãɖeɖe Nyanyuia le Taiwan Mɔligblewo Me\nKakaɖedzi Le Tsitretsitsimɔkpɔkpɔa ŋu!\nŊusẽ Le Tsitretsitsimɔkpɔkpɔa ŋu\nÐe Ðeklemiɖelawo Kpɔ Ŋusẽ Ðe Dziwòa?\nÀte Ŋu Anɔ Dzadzɛ Le Agbegbegblẽnɔnɔ Ƒe Xexeme\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA July 15, 2000\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA July 15, 2000\nGBETAKPƆXƆ—TATA SI MÍESRƆ̃NA July 15, 2000


21-0801 Kpe Ɖoɖo Eƒe Nya Dzi | Sierra Vista Fellowship\n21-0801 Kpe Ɖoɖo Eƒe Nya Dzi\nJuly 31, 2021 admin5\nGbedasi: 65-0426 Kpe Ɖoɖo Eƒe Nya Dzi\nVidzĩ Lɔlɔ̃awo Siwo Di Be Yewoasrɔ̃ Nu,\nDziƒo ƒe yaƒoƒo ka mee míenɔ anyi ɖo Kɔsiɖagbe esime Kristo ƒe Ŋugbetɔ la ƒoƒu ɖe ɖu le Gbɔgbɔ Kɔkɔe ƒe Ŋkume. Míete ŋu See esime wònɔ agbegbɔm míaƒe ŋutilã kukuwo.\nAmisisi gã wu, yaƒoƒo gã wu, wu esime Nàzi Play aɖase Mawu ƒe Gbe wõaƒo Nu na wò meli o. Mawu dzra míaƒe towo ɖo be míase aɖaxɔ Nya ɖe sia ɖe dzi se, elabena menye ame bubu aɖeke wu El, Elah, Elohim, Amesi li le eɖokui si, Amesi su le nusianu me, Amesi sẽ ŋu la o, si le nuƒom na mía dometɔ ɖe sia ɖe be míenye Yeƒe viŋutsu kple vinyɔnu siwo woɖe ɖe go.\nAlegbegbe ŋusẽ nɔ me esime Mawu ƒe Nuku si woɖoɖi, tso xexea katã me, da woƒe asi Kɔkɔeawɔ ɖe wonɔewo dzi. Míaƒe aƒewo me kple hamewo me yɔ fũ kple Gbɔgbɔ Kɔkɔe ƒe Amegbɔnɔnɔ la. Wotu míaƒe Xɔse ɖo, elabena míenya amesi nɔ nuƒom na mí. Emegbe la Egblɔ na mí ŋusẽ si gbɔagbe nu ma le MÍA ME. Míexɔe se kple míaƒe dzi blibowo kple luʋɔwo, elabena Egblɔe nenema.\nEmegbe egblɔ na mí be míagblɔ be, “Aƒetɔ Mawu, mexɔe se kple nye dzi blibo.” Míegbugbɔ gblɔ Nya ɖe sia ɖe tso míaƒe dziwo me ke ɖaa. Egblɔ be, “Dɔlelea ɖeke mate ŋu tɔ ɖe hatsotso ale tɔgbi ŋu o.” Míaƒe gbɔgbɔ dzɔdzi esime míese Nya siawo, elabena míenya nusi nɔ me vam.\nEgblɔ be, “Amesiame si hĩa Gbɔgbɔ Kɔkɔe la, nedo eƒe asiwo ɖe dzi, MEKA AFISI NÈLE O, wò si le Edim… Mexɔe se be Mawu ayɔ miadometɔ ɖe sia ɖe fũ, FIFI LAA, kple Gbɔgbɔ Kɔkɔe.”\nLe ɣemaɣi me tututu la, woyɔ mí fũ, gagbugbɔ yɔ mí fũ, kple Eƒe Gbɔgbɔ Kɔkɔe la, Mawu ƒe Gbe ye gblɔe nenema teti ko.\nEmegbe na amesiwo hĩa dɔyɔyɔ le woƒe ŋutilã me la, Egblɔ be, ”Mede se na mi, le Yesu Kristo ƒe Ŋkɔ me, be miatso ɖe miaƒe afɔwo dzi aɖalɔ̃ axɔ miaƒe dɔyɔyɔ.” Le ɣemaɣi me tututu la, xɔsetɔ ɖe sia ɖe, tso xexea katã me, si si XƆSE le hexɔe se la, kpɔ DƆYƆYƆ.\nAfika esia va me le? Le amesiwo ƒo ƒu ɖe du ƒe hatsotso suea ɖe mea? Kpao, eva me le XEXEA KATÃ ME esime Ŋugbetɔ la nɔ anyi ɖe du le Dziƒo nutowo me henɔ to ɖom Mawu ƒe Gbe na míaƒe ŋkeke la.\nMATE ŊU AVA ME be amea ɖe alo ame ƒe hatsotso aɖe, nawɔ Ŋugbetɔ la ɖekae nenema o. Gbɔgbɔ Kɔkɔe ɖeka koe ate ŋu awɔ ema kple nuƒoƒo to Eƒe gbedasitsɔla na ŋkekea dzi. Gbedeasi Sia nye ALE AƑETƆ LA GBLƆ ESI. Nyabiabia ameɖokui se meli o, ŋutibubukpɔ meli o, Mawu ɖo kpe esia dzi be enye Yeƒe mɔ si wona na egbe.\nDzudzɔ kple ŋutifafa kae nye esi le mía si. Medze be míati dzimaɖi alo akeɖi le nusi wogblɔ na mí ŋu kura o. Mele be míagbugbɔ yi Nya la gbɔ aɖa dzi kpɔ be ele eteƒe mahã kura o, elabena míele Mawu ƒe Nya si dzi woɖo kpe na míaƒe ŋkeke sem. Ɖeko míenɔa anyi, ʋua míaƒe dziwo, míaƒe susuwo kple luʋɔwo, heɖea AMEN, AMEN, AMEN.\nO, míedze o. O, míese nu sia nu gɔme o. Gake MÍEXƆ Nya ɖe sia ɖe dzi SE. Egblɔ be emae nye dzesi vavãtɔ be Gbɔgbɔ Kɔkɔe la le miasi, eye Eƒe Ŋugbetɔ ɖeka koe axɔese aɖanɔ anyi kple Nya ɖe sia ɖe. MÍAWOE NYE ŊUGBETƆ MA….ALELUYA!.\nEgbɔ ta boo na amegã, si woyɔ woɖokuiwo be tamebula gãwo, heɖee fia vidzĩwo siwo di be yewoasrɔ̃ nu.\nMede akpe alegbegbe be menye vidzĩ si di be yeasrɔ̃ nu.\nEɖo kpe amesi Wònye dzi le ƒe alafawo me le agbenɔɣi ɖe sia ɖe me. Eɖo kpe dzi to Eƒe nyagblɔɖilawo dzi. Eɖo kpe dzi esime Wòva le ŋutilã me, dro míaƒe nuvɔ̃wo eye woklãe ɖe atsitsoga aɖe ŋu, ke egafɔ ɖe tsitre hedɔ Gbɔgbɔ Kɔkɔe ɖa.\nAzɔ Eɖo kpe Esia dzi le míaƒe ŋkeke me esime wòtrɔgbɔ hele Eɖokui ɖem fia le agbetɔ ŋutilãgbalẽ me ake abe alesi wòdo ŋugbe be Yeawɔe le Eƒe Nya me ene. Eɖo kpe Eɖokui dzi be yenye Amegbetɔvi la, Yesu Kristo Ŋutɔ ƒe subɔsubɔdɔ, si woɣla ɖe agbetɔ ŋutilãgbalẽ me.\nKe azɔ, Eƒe agbalẽ ƒe ta mamlea, susu si ta kɔŋ wòle be ɖoɖo gã sia, nava na mí, Eƒe Ŋugbetɔ si woɖɔ ɖo blibotɔe, si dzi woɖo kpee, sinɔ anyi kple Nya la.\nƉee wòdzro mi be mianɔ to la dzi gbemagbe esime Yesu ƒo nu na 5000 woa? Ɖee wòdzro mi be miakpɔ Eyama wòaɖo kpe amesi Wònye dzi na xexeame esime wòna wo abolowo kple lãmemewoa? Ɖee wòadzro mi be mianɔ anyi le amisisi ma te, anɔ Eƒe Gbe ɖeɖeko sem wòafa akɔ na miaƒe dzi kple Eƒe Agbemavɔ Nyawoa?\nMiate ŋui, ne miexɔ Gbedeasi Sia dzi se kple miaƒe dzi blibo.\nMiva nɔ anyi le amisisi ma te le toa dzi kpli mí Kɔsiɖagbe sia le ga 2 me, Jeffersonville ƒe game, aɖase Mawu wòaɖo kpe amesi Wònye na xexeame dzi le míaƒe ŋkeke me. Luka 17:30 si le nuƒom na mi hele gbɔgblɔm be na mi be B-R-A-N-H-A-M nye Nye Gbe si dzi meɖo kpe hetia na mi. Miva ɖotoe: Kpe Ɖoɖo Eƒe Nya Dzi 65-0426.\nMateo Kɔkɔe 11:4-19 / 28:20\nMarko Kɔkɔe 11:22-26\nLuka Kɔkɔe 8: 40-56 / 17:30\nYohanes Kɔkɔe 14:12\nHebritɔwo 4:12-15 / 13:8\nPrevious Post21-0725 Subɔsubɔ Teƒe Si Mawu NaNext Post21-0808 Ɖee Mawu Trɔa Eƒe Susua?\n21-0919 Amesiaminawo Le Nuwuwuɣi\n21-0912 Gbɔgbɔme Nuɖuɖu Le Eɖuɣi\n21-0905 Agbagba Dzedze Be Woawɔ Dɔ Aɖe Na Mawu Si Menye Mawu Ƒe Lɔlɔ̃nu O\n21-0829 Akpe Ŋu\n21-0822 Ŋugbetɔ Aðe Tiatia\nChoose a language Afrikaans Cebuano ChiShona ChiTonga English Èʋegbe Haitian Creole isiZulu Kirundi Kiswahili Lingála Luganda Lugbarati Northern Sotho -Sepedi Oshikwanyama Português Setswana SiSwati Southern Sesotho हिन्दी தமிழ் 中文 (中国)


GBE BUBU Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe German Haitian Creole Hiligaynon Hungarian Igbo Italian Korean Latvian Lithuanian Malagasy Polish Portuguese Rarotongan Romanian Sepedi Sesotho (Lesotho) Setswana Slovak Slovenian Swahili Tsonga Turkish Ukrainian\n“Dzixɔse aɖewo le asinye xoxo, eye nyemele asi ɖe ge le wo ŋu o. Kura gɔ̃ hã la, subɔsubɔha si me ame le la mele vevie o, elabena subɔsubɔhawo katã kplɔa ame yia Mawu ɖeka ma ke gbɔ.”\nÐE NÈSEE ame aɖe gblɔ nya ma kpɔa? Ame geɖewo xɔe se be woate ŋu ato subɔsubɔha ɖe sia ɖe dzi ake ɖe Mawu ŋu ahase tameɖoɖo si le agbe ŋu la gɔme. Nenema kee ame geɖewo xɔe se be nyuiƒe kple gbagbãƒe le subɔsubɔha ɖe sia ɖe ŋu, eye be xɔseha ɖeka aɖeke mate ŋu aƒu asi akɔ be yewo si koe nyateƒea le, alo be yewo dzi koe woato ake ɖe Mawu ŋu o.\nNukpɔsusu ma bɔ le egbexexea, si ŋu wogblɔna le be enye mɔɖeɖe ɖe nu ŋu alo nukpɔsusu vovovowo xɔxɔ de eme ƒe ɣeyiɣi la me ŋutɔ. Le nyateƒe me la, wobua ame siwo mebua nu ŋu nenema o be wonye ame siwo mekpɔa nu yia ŋgɔ o, eye wobua nazã ɖe wo ŋu gɔ̃ hã. Aleke nèsusu? Ðe nèbunɛ be subɔsubɔhawo katã kplɔa ame yia Mawu ɖeka ma ke gbɔa? Ðe subɔsubɔha si me ame aɖe le la le veviea?\nÐe Vovototowo Le Wo Dome Nyateƒea?\nNumekugbalẽ aɖe gblɔ be, subɔsubɔha 9,900 ye le xexea me, eye wo dometɔ aɖewo le dukɔ ɖe sia ɖe kloe me eye ame miliɔn geɖewoe le wo me. Akɔntabubu ɖee fia be ameƒomea me tɔ 70 le alafa me sɔŋ ma ɖe subɔsubɔha gã atɔ̃ siwo nye, Buddha subɔsubɔ, Hindu subɔsubɔ, Islam subɔsubɔ, Kristotɔnyenye, kple Yuda subɔsubɔ me. Ne subɔsubɔhawo katã kplɔa ame yia Mawu ɖeka ma ke gbɔ la, ke ele be ɖekawɔwɔ nanɔ subɔsubɔha atɔ̃ siawo ƒe nufiafiawo, ale si woɖɔa Mawui, kple ale si woƒoa nu tso tameɖoɖo si le Mawu si na mí ŋu la me. Nu kae nyateƒeawo ɖe fia?\nRoma Katoliko mawunyaŋununyala Hans Küng gblɔ be le nyateƒe me la, subɔsubɔha gãwo ƒe nufiafiawo to mɔ ɖeka le nu vevi aɖewo siwo ku ɖe ame nɔewo dome ƒomedodo ŋu me. Le kpɔɖeŋu me, wo dometɔ akpa gãtɔ gblɔna be mele be woawu ame, afi fi, adɔ kple ame ƒe ƒometɔ o, eye be ele be ɖeviwo nabu wo dzilawo eye be dzilawo nalɔ̃ wo viwo. Gake le nu bubuwo, abe ale si woɖɔa Mawui ene me la, subɔsubɔha gã siawo ƒe nufiafiawo to vovo tso wo nɔewo tɔ gbɔ kura.\nLe kpɔɖeŋu me, Hindutɔwo subɔa mawu vovovowo, eye Buddhatɔwo hã meka ɖe Mawu ɖeka aɖe ko ƒe anyinɔnɔ dzi o. Islam subɔsubɔhaa fiaa nu be Mawu ɖeka koe li. Nenema kee wòle le subɔsubɔha siwo gblɔna be Kristotɔwoe yewonye la hã gome, gake le ɣeyiɣi ma ke me la, wo dometɔ geɖewo gblɔna be Mawuɖekaetɔ̃e Mawu nye. Dzixɔse vovovo gbogbo aɖewo ŋutɔe le Sɔlemeha vovovoawo gɔ̃ hã si. Katolikotɔwo dea ta agu na Yesu dada Maria, gake mele nenema le Protestanttɔwo ya gome o. Katolikotɔwo de se ɖe ɖoɖowɔwɔ ɖe vidzidzi ŋu to atikewo zazã me nu, evɔ nya ma mele Protestanttɔ akpa gãtɔ ya gbɔ o. Eye Protestanttɔwo ŋutɔ ɖeɖe kura ƒe nu mesɔ le ŋutsu kple ŋutsu alo nyɔnu kple nyɔnu ƒe gbɔdɔdɔ ƒe nyaa gome o.\nÐe susu le eme be míabui be subɔsubɔha siwo ƒe dzixɔsewo to vovo kura tso wo nɔewo gbɔ la le Mawu ɖeka ma ke subɔma? Kura o! Ke boŋ ɖeko wòana míatɔtɔ le ame si Mawu nye kple nu si wòdi tso esubɔlawo si la gome.\nÐe Wohea Ðekawɔwɔ Vanɛa, Alo Mama Boŋ?\nNe subɔsubɔhawo katã kplɔa ame yia Mawu ɖeka ma ke gbɔ la, ke kakaɖedzitɔe la, míakpɔe be wo dometɔ ɖe sia ɖe nanɔ agbagba dzem be yeana ameƒomea nawɔ ɖeka le ŋutifafa me. Ðe nudzɔdzɔwo ɖee fia be woɖo taɖodzinu sia gbɔa? Ŋutinyamenudzɔdzɔwo ɖee fia be le esi teƒe be subɔsubɔhawo nana ameƒomea nawɔ ɖeka la, ɖe wode mama kple dzre wo dome boŋ. Mína míakpɔ eƒe kpɔɖeŋu ʋɛ aɖewo ɖa.\nLe ƒe alafa 11 lia va ɖo 13 lia me la, Kristodukɔa, si nye subɔsubɔha siwo gblɔna be Kristotɔwoe yewonye la kpe akɔ kple Moslemtɔwo le Atitsogaʋa geɖewo me. Le ƒe alafa 17 lia me la, Europa ƒe Katolikotɔwo kple Protestanttɔwo kpe ŋgo le Ƒe Blaetɔ̃ Ʋa si yi edzi le wo dome la me. Le ƒe 1947 me, esi woɖe gbeƒã Indianyigba ƒe ablɔɖexɔxɔ tso Great Britain (Grande-Bretagne) gbɔ teti ko la, avu dzɔ ɖe Hindutɔwo kple Moslemtɔwo dome eteƒe mekɔ o. Nyitsɔ laa la, Katolikotɔwo kple Protestanttɔwo wɔ aʋa kple wo nɔewo le Dziehe Ireland hena ƒe geɖe. Fifi laa la, ŋutifafa aɖeke mele Yudatɔwo kple Moslemtɔwo dome le Titina Ɣedzeƒe o. Xexemeʋa II koŋ mee nya la gagblẽ ɖe edzi le wu, esime subɔsubɔha gã atɔ̃awo katã kpɔ gome le aʋaa me, eye ha ɖeka me tɔ siwo nɔ akpa vovovoawo dzi la gɔ̃ hã wu wo nɔewo.\nNyataƒoƒoa dze ƒãa. Xexea me subɔsubɔhawo mehe ŋutifafa kple ɖekawɔwɔ vɛ loo alo le amewo kplɔm yi Mawu ɖeka ma ke gbɔ o. Ke boŋ ɖe wode mama ameƒomea me heto woƒe nufiafiawo dzi na amewo tɔtɔ le ame si Mawu nye kple ale si woade ta agu nɛ la gome. Eya ta ele be ame sia ame si di be yate ɖe Mawu vavã ŋu la natia mɔ si dzi wòato la nyuie. Esia le ɖekawɔwɔ me kple nu si Biblia, si nye subɔsubɔgbalẽ xoxotɔ kekeake si ameƒomea nya la, de dzi ƒo na mí be míawɔ.\nTia Ame Si Subɔ Ge Nàla\nBiblia ɖee fia eme kɔ ƒãa be keke ɖe mɔ si kplɔa ame yia Mawu vavã la gbɔ ŋu bia nuŋububu nyuie kple tiatia nyui wɔwɔ. Yosua, ame si subɔa Yehowa Mawu la, gblɔ na blema Israel dukɔ la be: ‘Mitia, ame si subɔ ge miala, egbea: eɖanye mawu, siwo mia fofowo subɔ le tɔsisi la godo, alo Amoritɔ, siwo ƒe anyigba dzi miele la, ƒe mawuwo o. Ke mía kple nye aƒe ya míasubɔ Yehowa!’ Le ƒe aɖewo megbe la, nyagblɔɖila Eliya tsɔ tiatia ma ke tɔgbi wɔwɔ ɖo dukɔa ŋkume be: ‘Va se ɖe ɣekaɣi miaɖu adzɔ evee ase ɖo? Nenye Yehowae nye Mawu vavã la, midze eyome, eye nenye Baal [Kanantɔwo ƒe mawu] ye la, midze eyome!’—Yosua 24:15, 16; 1 Fiawo 18:21.\nMawunyakpukpui siawo kple bubuwo ɖee fia kɔtɛ be enɔ na ame siwo katã di be yewoasubɔ Mawu vavã la ɣemaɣi la be woalé ŋku ɖe tiatia si wodi be yewoawɔ la ŋu tsitotsito. Nenema kee wòle egbea hã. Ne míawo hã míedi be míasubɔ Mawu vavã la ahawɔ eƒe lɔlɔ̃nu la, ele be míawɔ tiatia nyuitɔ. Ke nu kae akpe ɖe mía ŋu míawɔ tiatia nyuitɔa le mawusubɔsubɔ gome? Aleke míawɔ ade dzesi mawusubɔla vavãwo?\nWotsɔa Tadeagula Vavãwo Ƒe Kutsetsewo Dzea Si Wo\nEsi Yesu Kristo nɔ nu ƒom tso tadeagula vavãwo kple alakpatɔwo ŋu la, egblɔ be: “Womegbea waintsetsewo le aŋɔkawo dzi, alo gbowo le srẽwo dzi gbeɖe o, alo menye nenemae oa? Nenema kee ati nyui sia ati nyui tsea ku nyui, gake ati vóvo ɖe sia ɖe tsea ku si menyo na naneke o; ati nyui mate ŋu atse ku si menyo na naneke o, eye ati vóvo hã mate ŋu atse ku nyui o. . . . Eya ta ame mawo ƒe tsetsewo ye miatsɔ adze si wo vavã.” Nenema kee ku si Mawu subɔla vavãwo tsena, alo woƒe nuwɔnawo, ye woatsɔ ade dzesi wo. Nu kawoe nye kutsetse mawo?—Mateo 7:16-20.\nGbã la, subɔsubɔha vavãtɔ nana hameviwo wɔa ɖeka le lɔlɔ̃ me. Yesu gblɔ na eƒe nusrɔ̃lawo be: “Se yeye nam mele mi, be mialɔ̃ mia nɔewo; abe ale si melɔ̃ mi ene la, miawo hã milɔ̃ mia nɔewo. Esia me amewo katã anyae le be nye nusrɔ̃lawo mienye, ne lɔlɔ̃ le mia dome.” Ele be Kristo yomedzela vavãwo naɖe lɔlɔ̃ afia wo nɔewo le mɔ si aɖe dzesi ƒãa, si ana eteƒekpɔlawo nade dzesii be woawoe nye Kristotɔ vavãwo la nu.—Yohanes 13:34, 35.\nLe susu sia ta la, masɔ gbeɖe be Kristotɔ vavãwo natsɔ lãnuwo ɖe wo nɔewo ŋu le aʋa me o. Ðe sɔlemedelawo ɖo dzidzenu sia gbɔa? Le Xexemeʋa II me la, Yehowa Ðasefowo koe nye subɔsubɔha si ko ɖoe koŋ gbe gbidii be yewomaƒo yewo ɖokui ɖe aʋawɔwɔa me le mɔ aɖeke nu o. Ðɔkta Hanns Lilje, si nye Protestanttɔwo ƒe bisiɔp kpɔ le Hannover, Germany la ŋlɔ tso Ðasefowo ŋu be: “Woate ŋu agblɔ kakaɖedzitɔe wòasɔ be yewo koe gbe yewo ɖokui ƒoƒo ɖe aʋawɔwɔa me le yewoƒe dzitsinya ta le Nazitɔwo Ƒe Dziɖuɣia.” Le aʋa ma wɔɣi la, Ðasefo siwo le dukɔ geɖewo me la tiae be yewoakpe fu tsɔ wu be yewoade aʋawɔwɔa dzi le mɔ aɖe nu.\nKutsetse bubu kae nɔ susu me na Yesu, si wògblɔ be woatsɔ ade dzesi yeƒe nusrɔ̃la vavãwo? Yesu dze gbedodoɖa si ame geɖe yɔna be Aƒetɔ ƒe gbedodoɖa la gɔme be: “Mía Fofo si le dziƒowo, wò ŋkɔ ŋuti nakɔ. Wò fiaɖuƒe nava. Wò lɔlɔ̃nu nava eme le dziƒo, kple anyigba dzi hã.” Nu gbãtɔ si dzi Yesu he susu yi lae nye Mawu ƒe ŋkɔ, Yehowa, ŋuti kɔkɔ. Egblɔ hã be woato Mawu ƒe Fiaɖuƒea dzi awɔ Yehowa ƒe lɔlɔ̃nu le anyigba dzi. Subɔsubɔha kae wonya be enana amewo nyaa Yehowa ƒe ŋkɔ eye wòɖea gbeƒãe be Mawu Fiaɖuƒea koe ameƒomea akpɔ mɔ na be ahe ŋutifafa va anyigba dzi? Yehowa Ðasefowo ɖea gbeƒã Fiaɖuƒe ŋuti nya nyuia le dukɔ 236 me eye wo maa agbalẽwo le gbegbɔgblɔ siwo wu 470 me.—Mateo 6:9, 10.\nGawu la, Yehowa Ðasefowo srɔ̃a Yesu ƒe kpɔɖeŋu hegbea wo ɖokui ƒoƒo ɖe dunyahehe kple hadomenyaʋiʋliwo me. Yesu gblɔ tso eƒe nusrɔ̃lawo ŋu be: “Womenye xexea ƒe akpa aɖeke o, abe ale si nyemenye xexea ƒe akpa aɖeke o la ene.” Tsɔ kpe ɖe eŋu la, Ðasefowo xɔ Biblia dzi se be enye Mawu ƒe Nya, eye woka ɖe edzi be “Ŋɔŋlɔ blibo la tso Mawu ƒe gbɔgbɔ me, eye wònyo na nufiafia, na nyagbename, na ɖɔɖɔɖo, na amehehe le dzɔdzɔenyenye me, bene Mawu ƒe ame la nadze bliboe, eye wòanɔ dzadzraɖoɖi keŋkeŋ na dɔ nyui sia dɔ nyui wɔwɔ.”—Yohanes 17:14, 17; 2 Timoteo 3:16, 17.\nSubɔsubɔha Vavã To Vovo Tso Bubuawo Gbɔ\nKutsetse siwo ɖea dzesi le Mawu subɔla vavãwo ŋue nye ɖokuitsɔtsɔsavɔ ƒe lɔlɔ̃, didi vevie be woakɔ Yehowa ƒe ŋkɔ ŋu, gbeƒãɖeɖe Mawu Fiaɖuƒea, ame ɖokui ɖeɖeɖa tso xexea me, kple kaka ɖe Biblia dzi. Kutsetse siawo kee na nyateƒetadeagulawo to vovo tso subɔsubɔha bubuawo gbɔ. Nyɔnu aɖe si kpɔ dzidzɔ le dzeɖoɖo kple Yehowa Ðasefowo me zi geɖe la ƒo nya ta be: “Menya subɔsubɔha geɖewo, eye wo katã sɔ le nu geɖewo me. Míawo koe to vovo kura tso wo katã gbɔ.”\nEme kɔ ƒãa be subɔsubɔhawo katã mekplɔa ame yia Mawu ɖeka ma ke gbɔ o. Gake subɔsubɔha ɖeka aɖe li si to vovo tso bubuawo katã gbɔ, si nye Yehowa Ðasefowo, siwo wu miliɔn adre fifia le xexea me godoo. To gbeƒãɖeɖe Mawu ƒe Nya, Biblia la, kple agbenɔnɔ ɖe emenyawo nu dzi la, wowɔ nu si subɔsubɔha alo habɔbɔ bubu aɖeke mete ŋu wɔ o, si nye ale si wona dukɔ vovovo me tɔwo, gbegbɔgblɔ vovovo dolawo, ame siwo ƒe dekɔnu kple ŋutigbalẽ to vovo la katã wɔ ɖeka le tadedeagu na Mawu vavã ɖeka kolia, Yehowa, me. Ado dzidzɔ na wo be yewoakpe ɖe ŋuwò nàsrɔ̃ nu tso Mawu vavã la ŋu ahanya nu siwo wòdi tso asiwò, eye be nàse vivi le ŋutifafa kple dedienɔnɔ si tsoa Mawu subɔsubɔ le mɔ si dzea eŋu nu me la me. Ðe esia menye taɖodzinu ɖɔʋu aɖe ŋutɔ oa?\nOrthodɔks nunɔla aɖe le asrafo yeyewo yram le Ukraine le ƒe 2004 me\nYehowa Ðasefowo kpena ɖe amewo ŋu le afi sia afi be woasrɔ̃ nu tso Mawu kple eƒe Fiaɖuƒea ŋu\nAxa 12: Buddha nyɔnu: © Yan Liao/Alamy; Hindutɔwo ƒe ame kɔkɔe: © imagebroker/Alamy; axa 13: Ŋutsu si le Koran xlẽm: Mohamed Amin/Camerapix; Yuda ŋutsua: Todd Bolen/Bible Places.com